Βαθύ Κόκκινο | 1989: Η Κ.Ε. του ΚΚΕ για το μετέπειτα ΝΑΡ\nΤετάρτη, 19 Μαΐου, 2021 05:11:58\n1989: Η Κ.Ε. του ΚΚΕ για το μετέπειτα ΝΑΡ\nΣΥΜΠΕΡΑΣΜΑΤΑ ΤΗΣ ΚΕ ΤΟΥ ΚΚΕ ΓΙΑ ΤΗΝ “ΑΝΤΙΚΟΜΜΑΤΙΚΗ ΟΜΑΔΑ” ΤΟΥ ΜΕΤΕΠΕΙΤΑ ΝΑΡ (ΙΑΝΟΥΑΡΙΟΣ 1990)\nΠρόσφατα η ΚΟΜΕΠ δημοσίευσε ένα κείμενο για τον οπορτουνιστικό χαρακτήρα της ΑΝΤΑΡΣΥΑ. Θα είχε σίγουρα όμως ενδιαφέρον να έβλεπε κανείς τον τρόπο με τον οποίο ασκούσε κριτική η ΚΕ του ΚΚΕ στις ίδιες δυνάμεις 22 χρόνια πριν. Δημοσιεύουμε λοιπόν ένα κείμενο της ΚΟΜΕΠ τον Ιανουάριο του 1990 το οποίο ασκεί κριτική στις απόψεις της ομάδας που συγκρότησε στη συνέχεια το ΝΑΡ.\nΣΥΜΠΕΡΑΣΜΑΤΑ ΤΗΣ ΚΕ ΤΟΥ ΚΚΕ ΓΙΑ ΤΗΝ ΑΝΤΙΚΟΜΜΑΤΙΚΗ ΟΜΑΔΑ\nΗ Κεντρική Επιτροπή του ΚΚΕ συζήτησε στην τελευταία Ολομέλειά της το χαρακτήρα, τις βασικές θέσεις και τον προσανατολισμό της ομάδας των στελεχών που αποχώρησαν από το Κόμμα. Συζήτησε, επίσης, τις αιτίες — αντικειμενικές και υποκειμενικές — που οδήγησαν στην εμφάνισή της, καθώς και τις ευθύνες του Π Γ και της ΚΕ.\nΗ Ολομέλεια διαπίστωσε ότι η ομάδα των στελεχών που αποχώρησε από το Κόμμα διαμορφώνεται σε κίνηση που έχει στόχο της την επίθεση με όλα τα μέσα, ακόμα και συκοφαντίες, κατά του Κόμματος και του Συνασπισμού. Πέρα από την καθημερινή δημόσια πολεμική κατά του Κόμματος, η δράση τους και οι θέσεις τους χρησιμοποιούνται από αντίπαλες δυνάμεις που θέλουν να πλήξουν το Κόμμα, να αναιρέσουν τον ουσιαστικό ρόλο που κατάκτησε η Αριστερά στην πολιτική ζωή.\nΔεν είναι στόχος τους η «διόρθωση» του ΚΚΕ — όπως αφήνουν να εννοηθεί για να πιάσουν επαφή μ’ έναν κόσμο. Εξάλλου, θεωρούν ότι το ΚΚΕ δεν έχει περιθώριο να «ξαναγίνει» επαναστατικό κόμμα. Εχει πια γίνει, όπως δηλώνουν, σοσιαλδημοκρατικό — ως πολιτική και ηγεσία. Αυτό, βέβαια, το ανακάλυψαν λίγες μέρες μετά την αποχώρησή τους, χωρίς ποτέ, όσο ήταν στο Κόμμα, να στηρίξουν με επιχειρήματα μια τόσο σοβαρή κατηγορία. Πρόθεσή τους είναι η δημιουργία «νέου φορέα», πράγμα που θα το εξαρτήσουν, όπως δηλώνει το περιοδικό που τους καλύπτει, από το «βαθμό συσπείρωσης» γύρω τους της βάσης του ΚΚΕ και του ΠΑΣΟΚ. Δηλώνουν ότι στόχος τους είναι η «απαγκίστρωση τμήματος του ΚΚΕ». Προς αυτή την κατεύθυνση κινούνται εντατικά να βρουν στηρίγματα σ’ όλη τη χώρα. Επιδιώκουν να δημιουργήσουν τοπικά ομάδες – κινήσεις, θολές και απροσδιόριστες στον προσανατολισμό τους, «προκειμένου να εξασφαλίσουν συνύπαρξη διαφορετικών ρευμάτων», όπως δηλώνουν. Η κομμουνιστική καθαρότητα που υποτίθεται πως τους συγκινούσε, παραχωρεί τη θέση της σε μια πολυσυλλεκτικότητα.\nΟΙ ΒΑΣΙΚΕΣ ΑΠΟΨΕΙΣ ΤΟΥΣ\nΗ διασπαστική ομάδα έχει αναπτύξει τη δράση της έτσι ή αλλιώς, από μια θέση «πάση θυσία» αντιπολίτευσης προς την πολιτική του Κόμματος. Αντιπολίτευσης, βασικά, από θέσεις νεοαριστερίστικες και σεχταριστικές πολιτικά, δογματικές – σχηματικές ιδεολογικά, διαλυτικές οργανωτικά και τυφλά εναντίον της ηγεσίας του Κόμματος. Το κύριο στην προς τα έξω εμφάνισή τους είναι το «αντί», με γενικούς αφορισμούς περί «ουράς στην αστική τάξη», «ενσωμάτωσης» στο σύστημα, «συναίνεσης» κλπ. Με τον τρόπο αυτό κρύβουν απόψεις τους που μπορεί να λειτουργήσουν απωθητικά, δεν δεσμεύονται και ακόμα αποκρύπτουν και τις διαφορές τους και τα διαφοροποιημένα κίνητρα που τους συσπειρώνουν.\nΔεν έχουν διαμορφώσει μια συνεκτική ολοκληρωμένη πρόταση — πολιτική και ιδεολογική. Είναι εμφανής η εκλεκτικίστικη και αντιφατική διαμόρφωση των όποιων θέσεών τους — ακόμα και με δάνεια από δω και από κει. Αυτό γίνεται, και λόγω των διαφορών τους, και γιατί θεωρούν ότι έτσι μπορούν να λειτουργήσουν πολυσυλλεκτικά, να εκμεταλλευτούν, δηλαδή, ανομοιογενείς δυσαρέσκειες, προσδοκίες και τάσεις. Είναι χαρακτηριστική η διαρκής καταγγελία του «παλιού», στο οποίο συμπεριλαμβάνονται τα πάντα — από τη Δεξιά έως την Αριστερά — και οι διαρκείς αναφορές στην «ανανέωση», προκειμένου να αποσείσουν την αίσθηση της προοδευτικής κοινής γνώμης ότι πρόκειται για μια κίνηση αναχρονιστική. Αντίθετα, όταν ήταν στο ΚΚΕ, η αναφορά και μόνο στους «ανανεωτικούς» αυτούς όρους θεωρούνταν απ’ αυτούς ρεφορμισμός, οπορτουνισμός. Ειδικότερα:\nΤο ΚΚΕ αγωνίζεται, όπως είναι γνωστό, για την οικοδόμηση κοινωνικοπολιτικού Συνασπισμού με στόχο, στρατηγικής σημασίας, όπως προσδιόρισε στο 12ο Συνέδριό του, την αλλαγή με κατεύθυνση το σοσιαλισμό. Στη βάση αυτή διατύπωσε τους προγραμματικούς στόχους για μια νέου τύπου ανάπτυξη της ελληνικής οικονομίας και κοινωνίας.\nΟ δρόμος σ’ αυτή την κατεύθυνση ασφαλώς δεν είναι ευθύγραμμος, έχει ζιγκ-ζαγκ, περνά από επιμέρους μάχες, απαιτεί ενδιάμεσες τακτικές κινήσεις, που απαντούν στα προβλήματα της πολιτικής ζωής της χώρας, συσπειρώνουν μάζες, δημιουργούν τη σταδιακή συγκέντρωση των δυνάμεων.\nΠολλά από τα μέλη της αντικομματικής κίνησης, κατά καιρούς, έχουν διαφωνήσει και στη στρατηγική και στην τακτική του Κόμματος.\nΣτο επίπεδο της στρατηγικής, ορισμένοι θεώρησαν την. «αλλαγή με κατεύθυνση το σοσιαλισμό» ως εγκατάλειψη της επαναστατικής διαδικασίας, εγκατάλειψη της «δημοκρατίας του λαού». Στο πεδίο της τακτικής διαφώνησαν με τις σημαντικότερες τακτικές κινήσεις του Κόμματος που επιβάλανε οι συγκεκριμένες συνθήκες. Ουσιαστικά, γι’ αυτούς, ένα κομμουνιστικό κόμμα, πρέπει να περιορίζεται, μονότονα και αποκλειστικά, στη γενική απαγγελία των στρατηγικών στόχων. Η άρνηση, ουσιαστικά, των τακτικών κινήσεων, τους οδηγεί πχ. να μετατρέπουν αναγκαστικές, προσωρινές επιλογές, τακτικού χαρακτήρα, όπως τις επιλογές του Ιούνη και του Νοέμβρη, σε μόνιμη στρατηγική του Κόμματος για να θεμελιώσουν έτσι και την άποψή τους για «ενσωμάτωση του ΚΚΕ στο καπιταλιστικό σύστημα». Κάθε κίνηση στο πεδίο της τακτικής αποκαλείται «διολίσθηση προς τα δεξιά».\nΣε τελευταία ανάλυση οι διαφορές τους στα θέματα τακτικής υποκρύπτουν μια βαθύτερη διαφορά στρατηγικού χαρακτήρα όσον αφορά τη φυσιογνωμία του Κόμματος. Αν δηλαδή ένα κομμουνιστικό κόμμα θα ασκεί συγκεκριμένη πολιτική ή όχι. Στα θέματα τακτικής εκφράζουν άρνηση της συγκεκριμένης παρέμβασης του Κόμματος, στις συγκεκριμένες συνθήκες, στους συγκεκριμένους συσχετισμούς, με συγκεκριμένους, στόχους. Εκφράζουν την υποκατάσταση της πολιτικής με αφηρημένη ζύμωση.\nΕίναι σαφής η προσπάθειά τους να υπεκφεύγουν στα κρίσιμα προβλήματα και ερωτήματα που μπαίνουν κατά καιρούς, στην πολιτική του Κόμματος, η άρνησή τους κατά κανόνα για συγκεκριμένη δέσμευση στο «τι να κάνουμε» ώστε εκ του ασφαλούς να κάνουν κριτική, υποτίθεται από τα αριστερά.\nΕτσι, όταν το Κόμμα βρέθηκε στην ανάγκη να πάρει συγκεκριμένη θέση τον Ιούνη μπροστά στις λύσεις που είχε μπροστά του, ορισμένοι απ’ αυτούς πρόβαλαν τη θέση «ότι δεν μας αφορούν τα διλήμματα του συστήματος». Ενα επαναστατικό κόμμα, όμως, δεν μπορεί να κάνει πολιτική εκτός τόπου και χρόνου, πολιτική φυγής από τη συγκεκριμένη πραγματικότητα, πολιτική στην οποία ελεύθερα και από μόνο του θα επιλέγει το πεδίο της σύγκρουσης.\nΑυτή η άρνησή, με τη μια ή την άλλη παραλλαγή, της συγκεκριμένης πολιτικής διαπερνά τη στάση τους από το 11ο Συνέδριο μέχρι σήμερα. Ετσι, στο 11 ο Συνέδριο και τα πρώτα χρόνια μετά απ’ αυτό, επικαλούμενοι μάλιστα το 10ο Συνέδριο, αντιτάχθηκαν στην προσπάθεια του Κόμματός μας να παρέμβει στην πορεία διακυβέρνησης του ΠΑΣΟΚ, ώστε να δημιουργήσει ένα ισχυρό μαζικό κίνημα με στόχους αλλαγής, να προωθήσει ανακατατάξεις στο χώρο του ΠΑΣΟΚ, να πλήξει τη λογική της αυτοδυναμίας, να δημιουργήσει προϋποθέσεις για μια δημοκρατική κυβέρνηση με προοδευτικό πρόγραμμα. Η θέση αυτή του Κόμματος το βοήθησε — όπως είναι γνωστό — στη συνέχεια να κρατήσει μια ικανοποιητική επικοινωνία με τον κόσμο που ακολουθούσε το ΠΑΣΟΚ και να αντιταχθεί με καλύτερους όρους στη συντηρητική στροφή της κυβερνητικής πολιτικής του ΠΑΣΟΚ.\nΠαρά τη φραστική τους συμφωνία στο 12ο Συνέδριο, από την αρχή στράφηκαν ενάντια σε βασικές του θέσεις και ιδιαίτερα στην προώθηση του Συνασπισμού της Αριστεράς και της Προόδου, που αποτελούσε κεντρική ιδέα του Συνεδρίου. Ουσιαστικά, ήθελαν συμμαχία χωρίς συμμάχους. Συνασπισμό της Αριστεράς χωρίς τις υπαρκτές δυνάμεις της Αριστεράς υποστηρίζοντας ότι αρκεί να απευθυνόμαστε, γενικά και αόριστα, στη βάση.\nΑντιστάθηκαν στην προσπάθεια του Κόμματος να δόσει πιο συγκεκριμένο περιεχόμενο στους στόχους του, να διευρύνει τη θεματολογία της πολιτικής του, εμφανίζοντας ως μοναδικό γνώρισμα επαναστατικής συνέπειας τη μονότονη επανάληψη των γενικών αντιιμπεριαλιστικών συνθημάτων. Ειδικότερα αντιστάθηκαν στις κατευθύνσεις του Κόμματος για αναπροσαρμογές στην πολιτική της ΚΝΕ, ώστε να αγγίξει αυτή όλο το φάσμα των αναγκών και ενδιαφερόντων της νεολαίας και να ξεφύγει από την αφηρημένη πολιτικολογία και στείρα συνθηματολογία που την αποσπούσε από τις μάζες της νεολαίας.\nΣτο θέμα της Ευρωπαϊκής Κοινότητας επιδίωκαν να εγκλωβίσουν το Κόμμα αποκλειστικά στις μονότονες καταγγελίες και στην επανάληψη μόνο του συνθήματος «έξω από την ΕΟΚ». Και παραγνώριζαν τη βασική κατεύθυνση του 12ου Συνεδρίου — όπως αυτή αναπτύχθηκε στη συνέχεια και παραπέρα — για συγκεκριμένη παρέμβαση, με συγκεκριμένους αγώνες, συγκεκριμένα κινήματα και συγκεκριμένους στόχους και στη χώρα μας και στην Κοινότητα, ώστε να αποκρούονται, οι συνέπειες της ένταξης, να προωθούνται, κατά το δυνατό, πολιτικές που να υπολογίζουν τα συμφέροντα και την κοινωνική ασφάλεια των εργαζομένων, την προστασία του περιβάλλοντος, την πορεία προς την ύφεση, τον αφοπλισμό, τη συμβίωση στο «κοινό ευρωπαϊκό σπίτι». Ηταν μια στάση που κατέληγε να αφήνει ανενόχλητες, ουσιαστικά, τις συντηρητικές δυνάμεις, και στη χώρα μας και στην κοινότητα, να προωθήσουν τους στόχους τους, να αποσπάσει το Κόμμα από τον εργαζόμενο κόσμο που ζητά συγκεκριμένη υπεράσπιση των συμφερόντων του και να εμποδίζει τον κόσμο αυτό να αντιληφθεί μέσα από την πείρα του το χαρακτήρα της ΕΟΚ και τις δυνάμεις που ηγεμονεύουν σ’ αυτήν. Μια τέτια στάση, επίσης — όπως είχε επισημάνει το 12ο Συνέδριο — θα απέκλειε το Συνασπισμό του ΚΚΕ με εκείνες τις δυνάμεις της Αριστεράς στη χώρα μας και στην Ευρώπη που έχουν διαφορετική άποψη απ’ αυτό για την ένταξη της χώρας στην Κοινότητα. Οδηγούσε το Κόμμα στην αυτοαπομόνωσή του.\nΗ αντικομματική κίνηση αναφέρεται μ’ ένα κινδυνολογικό και πανικόβλητο τρόπο στην «ανασυγκρότηση» και στον «εκσυγχρονισμό» του συστήματος. Ουσιαστικά, αναγνωρίζει μια πρωτοφανή παντοδυναμία στο σύστημα, αφού — όπως λένε — έχει κιόλας, με τους εκσυγχρονισμούς του απορροφήσει το ΚΚΕ, τους πάντες, πλην ασφαλώς, τα μέλη της ομάδας. Το Κόμμα μας γνωρίζει ότι οι ανασυγκροτήσεις και οι εκσυγχρονισμοί του συστήματος συνδέονται με αντικειμενικές ανάγκες των παραγωγικών δυνάμεων και δεν αντιμετωπίζονται με αφορισμούς, ούτε με την ταύτιση του λαϊκού κινήματος με τις αναχρονιστικές δομές και τους ξεπερασμένους θεσμούς. Αντιμετωπίζεται με μαζικούς αγώνες και κινήματα, με συγκεκριμένους στόχους, που φέρνουν στην ημερήσια διάταξη τα αιτήματα για εξασφάλιση της εργασίας, τον εκδημοκρατισμό των συνθηκών εργασίας, την προστασία του περιβάλλοντος, τη διαφάνεια, το δημοκρατικό και κοινωνικό έλεγχο. Αντιμετωπίζονται ριζικά και επιθετικά με την πρόταση του Συνασπισμού για προοδευτικό εκσυγχρονισμό, για μια νέου τύπου ανάπτυξη της ελληνικής οικονομίας και κοινωνίας σε ρήξη με τα μεγάλα καπιταλιστικά συμφέροντα, τις κατεστημένες δομές και τους αναχρονιστικούς θεσμούς.\nΟλη η πολεμική τους διαπνέεται από μια σαφή υποτίμηση της πάλης για μεταρρυθμίσεις, που αποκαλούνται «επιμέρους, αποσπασματικά μέτρα». Ετσι, λογουχάρη, η νομοθετική κατοχύρωση της ΑΤΑ ή οι ελεύθερες συλλογικές διαπραγματεύσεις, ή ο έλεγχος των προμηθειών κλπ. δεν είναι παρά αποσπασματικά μέτρα. Και ενώ τα λένε αυτά, η λεγόμενη άμεση πολιτική τους πρόταση δεν αποτελεί τίποτα άλλο παρά άθροισμα διεκδικήσεων μεταρρυθμιστικού χαρακτήρα, που θα μπορούσε να τις προτείνει και ένας μαζικός φορέας.\nΗ αντικομματική ομάδα υποβάθμιζε πλήρως, όταν δεν εναντιωνόταν, τις προσπάθειες του Κόμματος να εξελιχθεί η πολιτική του πέρα από το αφηρημένο σχήμα Δεξιά – Αντιδεξιά, να υπερβεί τις ψευδεπίγραφες διαχωριστικές γραμμές και να αποκαταστήσει τις πραγματικές κοινωνικές – ταξικές διαχωριστικές γραμμές στην πολιτική αντιπαράθεση.\nΑντιτάχθηκαν τον τελευταίο χρόνο στα συγκεκριμένα διαβήματα του Κόμματος και της Αριστεράς (όπως «το διάβημα των τεσσάρων» στον Σαρτζετάκη) να εκδημοκρατίσουν, να εκσυγχρονίσουν, όσο γίνεται δυνατό, την πολιτική σύγκρουση, να βάλουν στο κέντρο της προγράμματα και ιδέες και όχι τα φαντάσματα του παρελθόντος και τους αφορισμούς, όπως επιδίωκε η ηγεσία του ΠΑΣΟΚ. Η προσπάθεια αυτή όχι μόνο δεν οδηγεί το Κόμμα στη «διόρθωση του συστήματος» και στην «κοινωνική και ταξική συναίνεση», όπως ισχυρίζονται, αλλά μπορεί και πρέπει να κάνει πιο καθαρή, πιο ανοιχτή, πιο ελεύθερη, πιο σύγχρονη, πιο προγραμματική την κοινωνική, ταξική και πολιτική αντιπαράθεση.\nΕίναι πολύ χαρακτηριστική για τους πολιτικούς τους προσανατολισμούς η στάση τους τον Ιούνη και Νοέμβρη.\nΤο Κόμμα βρέθηκε μπροστά σε δύσκολες επιλογές αφού είχε να επιλέξει, όχι ανάμεσα σε μια καλή και μια κακή λύση, αλλά ανάμεσα σε δύσκολες και προβληματικές λύσεις.\nΗ διασπαστική ομάδα αντιτάχθηκε στις επιλογές του Κόμματος χωρίς, σε τελευταία ανάλυση, να αντιπροτείνει τίποτα άλλο παρά εκλογές. Εκλογές, που τον Ιούνη θα οδηγούσαν σε παραγραφή των αδικημάτων, σε αυτοδυναμία — το πιθανότερο — της ΝΔ και σε φθορά της απλής αναλογικής και του ουσιαστικού ρόλου της Αριστεράς στην πολιτική ζωή.\nΤο Νοέμβρη πρότειναν πάλι αποκλειστικά εκλογές, αφού δεν απόμεινε άλλη λύση απ’ αυτήν της κυβέρνησης , κοινής αποδοχής. Εκλογές, δηλαδή, Ιούνη, Ιούλη και ξανά Νοέμβρη, Δεκέμβρη και πάλι Απρίλη. Οι εκλογές αυτές,-που θα τις χρεωνόταν η Αριστερά, θα αποδιάρθρωναν την οικονομική ζωή και το μαζικό κίνημα σε βάρος των εργαζομένων και θα έφθειραν μακροπρόθεσμα το ρόλο της Αριστεράς.\nΟ Συνασπισμός, σταθερός στη θέση του για κυβέρνηση προοδευτικού προσανατολισμού, συμμετέχει, υπό όρους, από τον Ιούνη, σε αναγκαστικές, προσωρινές λύσεις, λύσεις συμβιβασμού, που υπαγορεύει η ασταθής ισορροπία των πολιτικών δυνάμεων και η ύπαρξη ορισμένων επειγόντων προβλημάτων. Η συγκατοίκηση σε τέτιες προσωρινές κυβερνητικές λύσεις αποτελεί μια ιδιότυπη μορφή πολιτικής και κοινωνικής αντιπαράθεσης και όχι καθιέρωση γενικότερων συναινετικών σχημάτων στη διακυβέρνηση της χώρας.\nΟ Συνασπισμός, συμμετέχοντας, υπό όρους, σ’ αυτές τις κυβερνήσεις, δίνει και «εκ των άνω», τη μάχη για την υπεράσπιση των συμφερόντων των εργαζομένων, για την προώθηση δημοκρατικών μεταρρυθμίσεων και την αποτροπή μιας αυταρχικής, συντηρητικής πορείας. Αντίθετα με τις καταγγελίες της διασπαστικής ομάδας, ότι ο Συνασπισμός θα γίνει το σκαλοπάτι για την αυτοδυναμία της ΝΔ και τη συντηρητική πολιτική, η Αριστερά κατάφερε και τον Ιούνη και το Νοέμβρη, παρά τον όχι ευνοϊκό συσχετισμό δυνάμεων, να βάλει φρένο στην αυτοδυναμία της ΝΔ και να ματαιώσει την υλοποίηση μιας νεοσυντηρητικής πολιτικής. Είναι χαρακτηριστική η δυσφορία στο χώρο της ΝΔ για τις λύσεις που δόθηκαν αφού έχει ομολογηθεί πια ότι κάνουν δυσχερέστερη την αυτοδυναμία της.\nΗ αντικομματική κίνηση έχει κύριο σλόγκαν της τις «δυνάμεις του κυβερνητισμού», όπου τσουβαλιάζονται όλες οι δυνάμεις από τη ΝΔ ως το ΚΚΕ. Εδώ είναι αυτονόητο ότι κάνουν λαθροχειρία, εμφανίζοντας την αναγκαστική συμμετοχή της Αριστεράς σ’ ένα συγκεκριμένο κυβερνητικό σχήμα ως μια θέση συμμετοχής πάση θυσία στην κυβέρνηση.\nΠέρα όμως απ’ αυτό, πρέπει να επισημανθεί η ασυνέπεια και ο πολιτικός καιροσκοπισμός της αντικομματικής ομάδας και σ’ αυτήν ακόμα τη νεοαριστερίστικη στάση της και τις υπερεπαναστατικές της καταγγελίες σε βάρος του «κυβερνητισμού». Δεν είναι δυνατό να ψηφίζουν στην ΚΕ, όπως έκαναν οι περισσότεροι και τον Ιούνη και το Νοέμβρη την αξιοποίηση της «τέταρτης εντολής» και το σχηματισμό κυβέρνησης κοινής αποδοχής μ’ ένα συγκεκριμένο πλαίσιο και τώρα να καταγγέλλουν γενικά τον «κυβερνητισμό» της Αριστεράς και να μιλούν για συγκυβέρνηση του «παλιού πολιτικού κόσμου».\nΔεν είναι δυνατό, λογουχάρη, τον Ιούνη να συμφωνείς και να ψηφίζεις στην ΚΕ το σχηματισμό κυβέρνησης στηριγμένης στη ΝΔ και το Συνασπισμό και να έρχεσαι σε ρήξη με το Κόμμα, όπως έκανε ένας απ’ αυτούς, γιατί η κυβέρνηση αυτή περιλαμβάνει πολιτικά πρόσωπα και όχι «προσωπικότητες».\nΔεν είναι δυνατό να καταγγέλλεις τον «κυβερνητισμό» της Αριστεράς και ταυτόχρονα να υποστηρίζεις μ’ όλους τους τόνους το σχηματισμό κυβέρνησης της απλής αναλογικής, που βέβαια υπήρχε στη σκέψη της ΚΕ του ΚΚΕ με τη μορφή όμως της πρότασης για να μετατραπεί η υπηρεσιακή κυβέρνηση σε βραχύβια κυβέρνηση για την κατάργηση του «συν ένα». Αυτή η έσχατη εφεδρική λύση, με τα πολλά οπωσδήποτε μειονεκτήματα, ακυρώθηκε στην πράξη από τη στάση των Οικολόγων. Η θέση αυτή, ασφαλώς, δεν συμβιβάζεται με τη δημαγωγία κατά του «κυβερνητισμού» και με τις υπερεπαναστατικές κορόνες.\nΤο Κόμμα μας έχει επισημάνει τα σύνθετα και δύσκολα προβλήματα ανάπτυξης του μαζικού κινήματος, καθώς και τις καθυστερήσεις στη δουλιά στην εργατική τάξη και ιδιαίτερα σ’ ορισμένα τμήματά της. Η αντικομματική ομάδα ξεμπλέκει μ’ όλα αυτά τα προβλήματα, χρεώνοντάς τα απλώς στο ΚΚΕ και στην αρνητική, υποτίθεται, θέληση της ηγεσίας του. Είναι εμφανής η υποτίμηση των στόχων που μπορούν άμεσα να κατακτηθούν από το μαζικό κίνημα και η προτίμηση προς στόχους γενικής ζύμωσης, που μπαίνουν υποκειμενικά και γραφειοκρατικά από τα πάνω, μακριά από τις πραγματικές διαθέσεις της πλειοψηφίας των εργαζομένων. Είναι, επίσης, εμφανής η υποτίμηση της προσπάθειας του Κόμματος να διευρύνει τους διεκδικητικούς ορίζοντες του μαζικού κινήματος και η κολακεία τους σε κάθε στενή, συντεχνιακή συμπεριφορά. Χαρακτηριστικό της φύσης και του προσανατολισμού τους είναι και οι «συμμαχίες» άνευ αρχών που αναπτύσσουν σ’ ορισμένες περιπτώσεις στο μαζικό κίνημα, όπως συμμετοχή σε διάφορα αντι-ΕΣΑΚ μπλοκ.\nΜπροστά στα δύσκολα προβλήματα της πολιτικής ξεφεύγουν με αναφορές του τύπου «να πάμε στις μάζες». Παραβλέπουν ότι οι μάζες απαιτούν από τους κομμουνιστές συγκεκριμένες απαντήσεις σ’ όλα τα προβλήματα, από τα άμεσα κλαδικά τους ως το θέμα της διακυβέρνησης της χώρας. Και τέτια απάντηση στο πολιτικό πρόβλημα της χώρας δεν δίνουν. Συνιστούν, ουσιαστικά, την αδιαφορία για το τι κυβέρνηση θάχει η χώρα στο όνομα των μαζών και των μαζικών κινημάτων. Υπάρχει η τάση να αναφέρονται, και μάλιστα καταχρηστικά και ιδεαλιστικά, στην εργατική τάξη, ενώ αγνοούν κατά κανόνα τις συνθήκες ζωής και πάλης της και τις πραγματικές δυσκολίες ανάπτυξης του κινήματός της.\nΗ ΚΕ έχει επισημάνει την αναντιστοιχία στο βηματισμό του Κόμματος ανάμεσα στον πολιτικό και ιδεολογικό τομέα. Εχει επισημάνει τις καθυστερήσεις στο θεωρητικό και ιδεολογικό τομέα και γι’ αυτές βέβαια οι ευθύνες είναι, καταρχήν, συλλογικές των καθοδηγητικών οργάνων. Ταυτόχρονα, όμως, έχει τονίσει η ΚΕ ότι η θεωρία δεν είναι ένα σύνολο από αφηρημένα σχήματα, που ισχύουν για όλες τις περιπτώσεις, όπως περίπου την αντιλαμβάνονται οι περισσότεροι απ’ αυτούς που αποχώρησαν.\nΑντίθετα με τις καταγγελίες τους για «υποβάθμιση της θεωρίας» από την ηγεσία του Κόμματος, οι ίδιοι κάθε άλλο παρά συμβάλανε στη δημιουργική και τολμηρή ανάπτυξη της θεωρίας σε άμεση σύνδεση με τις νέες πραγματικότητες στον κόσμο και τη χώρα μας και με τις θεωρητικές και ιδεολογικές απαιτήσεις που δημιουργούσαν οι νέοι ορίζοντες στην πολιτική του Κόμματος. Αντί για πρωτοποριακή θεωρητική δουλιά, υπήρξε προτίμηση στη στείρα στάση του «θεματοφύλακα» της «επαναστατικής καθαρότητας». Ορισμένοι απ’ αυτούς δηλώνουν τώρα ότι βλέπουν αυτοκριτικά την προϊστορία τους και επαναλαμβάνουν χίλιες φορές τη λέξη «ανανέωση». Αλλά όλα αυτά είναι εντελώς αναξιόπιστα και υποκριτικά, αφού τα ανακαλύπτουν σε ελάχιστο μόλις χρόνο μετά την αποχώρησή τους και μάλιστα συνοδεύονται από τη συγκεκριμένη αντικομματική πρακτική τους δράση.\nΕτσι, αυτοί που εμφανίζονται όψιμα ως κριτές της στάσης του Κόμματος απέναντι στις σοσιαλιστικές χώρες, αντιστάθηκαν σταθερά σε κάθε προσπάθεια για ρεαλιστικότερη προσέγγιση της πραγματικότητας των χωρών αυτών, που την παρουσίαζαν ως ιδεολογική υποχώρηση. Είναι χαρακτηριστική η αντίδραση πολλών απ’ αυτούς στο 11ο Συνέδριο στην αναφορά και μόνο των προβλημάτων και δυσκολιών των σοσιαλιστικών χωρών. Αντιμετώπιζαν με πολεμική και χαρακτηρισμούς τις προσπάθειες να μελετηθούν σε βάθος οι αντιθέσεις και παραμορφώσεις της σοσιαλιστικής ανάπτυξης. Η χρήση εμπορευματοχρηματικών σχέσεων στο σοσιαλισμό, ούτε λίγο ούτε πολύ, κατανοούνταν ως πισωγύρισμα στον καπιταλισμό, ενώ υποβάθμιζαν εντελώς το δεσμό δημοκρατίας – σοσιαλισμού. Είναι χαρακτηριστικό ότι τη θέση του Κόμματος και της Αριστεράς ότι «η δημοκρατία αποτελεί όχι μόνο μέσο, αλλά και σκοπό του σοσιαλισμού» την εμφάνισαν ορισμένοι απ’ αυτούς ως θέση εκσυγχρονισμού και εκδημοκρατισμού του καπιταλιστικού συστήματος. Ο νέος τρόπος σκέψης στη διεθνή ζωή και μια σειρά ενέργειες των Σοβιετικών, όπως η αποχώρηση των στρατευμάτων από το Αφγανιστάν, οι αναφορές στα οικουμενικά προβλήματα, παρουσιάζονταν, σε πολλές περιπτώσεις, ως υποχώρηση στον ταξικό εχθρό και ως εγκατάλειψη από τη Σοβιετική Ενωση των αγώνων των λαών.\nΟι μεταρρυθμίσεις στο σοσιαλισμό θεωρούνται, κατά κανόνα, «επιστροφή στον καπιταλισμό», ενώ ούτε λίγο ούτε πολύ, οι αναφορές τους στις ραγδαίες εξελίξεις στις σοσιαλιστικές χώρες δεν γίνονται για να βγει κανένα ουσιαστικό δίδαγμα, αλλά για να ταυτίσουν όψιμα την ηγεσία του Κόμματος με κείνες τις ηγεσίες των κομμάτων που αποσπάστηκαν από τους εργαζόμενους. Οι θέσεις αυτές στην πιο ακραία δογματική μορφή προωθούνταν στον ευαίσθητο χώρο της ΚΝΕ. Σήμερα, από τις ακραίες εξιδανικεύσεις, μεταπίπτουν απότομα στο μηδενισμό των πάντων και στην πλήρη ιδεολογική σύγχυση.\nΗ αντικομματική ομάδα κάνει κύριο στοιχείο της πολεμικής της προς το Κόμμα το θέμα της «εσωκομματικής δημοκρατίας», «το δικαίωμα στη διαφωνία» και το «διάλογο» που τους αρνήθηκε, υποτίθεται, το Κόμμα.\nΤο δικαίωμα στη διαφωνία είναι κατοχυρωμένο και το Κόμμα μας επιδιώκει να το διασφαλίσει αποφασιστικά απέναντι σε κάθε αυταρχική – διοικητική συμπεριφορά. Οι ίδιοι επανειλημμένα δήλωναν ότι είχαν πλήρως τη δυνατότητα να εκφράζουν ελεύθερα τη διαφωνία τους στα όργανα του Κόμματος. Το Κόμμα θεωρεί γόνιμη τη διαφωνία και τη δημοκρατική συζήτηση και επιδιώκει τη δημιουργική σύνθεση των απόψεων. Κι είναι αυτοί που αρνήθηκαν τη δημοκρατική συζήτηση, το γόνιμο διάλογο, καταφεύγοντας στην εχθρική προς το Κόμμα δράση. Δεν είναι το δικαίωμα στη διαφωνία που τους συγκινεί, αλλά το δικαίωμα στη συνωμοτική φραξιονιστική δράση, έξω από αρχές, για διάβρωση του κομματικού δυναμικού. Θεωρούν δικαίωμά τους την παραβίαση των κανόνων λειτουργίας του Κόμματος.\nΟυσιαστικά, αρνούνταν το δικαίωμα της συντριπτικής πλειοψηφίας να εξασφαλίσει την υλοποίηση της πολιτικής που αποφασίζει. Αρνούνται την ενότητα δράσης των μελών του Κόμματος πάνω στη γραμμή της πλειοψηφίας, ανεξάρτητα από τις απόψεις που έχουν διατυπώσει. Είναι χαρακτηριστική η άρνησή τους στην ΚΕ να καταδικάσουν την απαράδεκτη ενέργεια του Κώστα Κάππου. Ακούστηκαν, μάλιστα, απόψεις ότι το στέλεχος του Κόμματος μπορεί να παραβιάζει την πολιτική γραμμή και την ενότητα δράσης του Κόμματος, όταν έχει συνειδησιακό πρόβλημα. Απόψεις ότι η παραβίαση του καταστατικού, και μάλιστα κατάφωρα, δεν τη θεωρούν πρόβλημα. Κι αυτό παρά τις υπογραμμίσεις του ΠΓ ότι, αν τίθεται θέμα να τροποποιηθεί το καταστατικό, αυτό μπορεί να συζητηθεί στα αρμόδια σώματα του Κόμματος, αλλά όσο αυτό ισχύει, πρέπει να είναι υποχρεωτικό για όλους.\nΧαρακτηριστικό της φύσης αυτής της ομάδας είναι η κλιμάκωση των ενεργειών της με βάση προδιαγραμμένο σχέδιο σε κάθε συγκυρία, η άκρως συνωμοτική και διπρόσωπη πρακτική της. Η πρακτική της δεν ήταν στην κατεύθυνση της ανάπτυξης της εσωκομματικής δημοκρατίας και της γόνιμης συζήτησης, μέσα από την οποία θα διεκδικούσαν νόμιμα να πείσουν για τις απόψεις τους, αλλά ακριβώς η υπονόμευση μιας τέτιας κομματικής συζήτησης. Η πρακτική τους δεν ήταν η δημοκρατική συζήτηση σ’ ένα μεγάλο συσπειρωμένο κομματικό σχηματισμό, αλλά η πλήρης υποκατάσταση του μεγάλου κομματικού δεσμού από τη λογική της «παρέας», της συνωμοτικής κατάληψης θέσεων και της διάβρωσης.\nΑν τους ενδιέφερε πράγματι η δημοκρατία στο Κόμμα, θα φρόντιζαν να συμβάλουν στην ανάπτυξή της. Δεν θέλησαν, γιατί η ίδια η εσωκομματική δημοκρατία, η ίδια η θέληση της πλειοψηφίας των μελών του Κόμματος θεωρούσαν ότι θα ήταν αντίθετη με τις απόψεις και ενέργειές τους. Γι’ αυτό και δεν έμειναν τελικά στο Κόμμα. Αν το πρόβλημά τους ήταν ότι είχαν «απόψεις», θα παρέμεναν στο Κόμμα που αποτελεί τον πιο προνομιακό χώρο για την κομμουνιστική συζήτηση, για την παραγωγή νέων ιδεών, για την επεξεργασία αριστερής πολιτικής, για τη συμβολή στην ανάπτυξη μαζικών αγώνων και κινημάτων, για την αναχαίτιση της συντηρητικής πολιτικής.\nΟψιμα, τα στελέχη που αποχώρησαν δημαγωγούν για τη δημοκρατία στο Κόμμα για να εκμεταλλευθούν τις κάθε είδους δυσαρέσκειες που δημιουργούνται από τα υπαρκτά προβλήματα του Κόμματος στον το-μέα αυτό. Είναι αναξιόπιστη η προσπάθειά τους, γιατί ούτε στις προ-τάσεις, ούτε στην πρακτική τους διακρίθηκαν για ευαισθησία στο θέμα αυτό. Είναι χαρακτηριστικό ότι σε τομείς που είχαν ελέγξει, όπως, λογουχάρη, στα όργανα και στο μηχανισμό της ΚΝΕ, επικράτησε ο αυταρχισμός και ο εξοβελισμός κάθε συντρόφου με αντίθετη άποψη. Στην πρακτική τους κυριαρχούσαν η έλλειψη σεβασμού προς κάθε αντίθετη άποψη που με ευκολία της κολλούσαν ταμπέλες αν δεν τη συνόδευαν με προσβλητικούς χαρακτηρισμούς. Δεν κατέθεσαν ποτέ υπεύθυνα οποιαδήποτε συγκροτημένη πρόταση για πιο δημοκρατικούς κανόνες λειτουργίας του Κόμματος, ώστε να συζητηθεί και να εγκριθεί, ή να τροποποιηθεί, ή να απορριφθεί. Είναι χαρακτηριστικό ότι στρατεύονται εχθρικά προς το Κόμμα σε μια στιγμή που το ίδιο επεξεργάζεται παραπέρα τις μεθόδους του και αναζητά δρόμους για συντεταγμένα και τολμηρά βήματα στην ανάπτυξη της εσωκομματικής του δημοκρατίας και στην ανασυγκρότηση του μηχανισμού του.\nΜελετώντας τις αιτίες, που οδήγησαν στην εμφάνιση και ανάπτυξη της αντικομματικής ομάδας, μπορεί να σημειωθεί ότι, ασφαλώς, υπάρχουν ορισμένοι παράγοντες που αντικειμενικά δημιουργούν έδαφος για παρόμοιες απόψεις και διαφωνίες. Αυτό όμως δεν σημαίνει ότι ήταν και υποχρεωτικό να υπάρξει μια τέτια αντικομματική ομαδοποίηση στη βάση των απόψεων αυτών. Υπάρχουν, δηλαδή, και οι παράγοντες των υποκειμενικών αδυναμιών και καθυστερήσεων. Συνοπτικά, θα μπορούσαν να σημειωθούν οι παρακάτω παράγοντες:\n— Η γόνιμη ανάπτυξη και αναπροσαρμογή της πολιτικής του Κόμματος με βάση τις νέες κοινωνικές και πολιτικές πραγματικότητες, μπορεί να παρερμηνευτεί απλώς ως «στροφή στα δεξιά» απ’ όσους είναι προσκολλημένοι στις ανάγκες μιας προηγούμενης περιόδου της πολιτικής ζωής, π.χ. της δικτατορίας ή των πρώτων μεταπολιτευτικών χρόνων. Η ανάπτυξη αυτής της πολιτικής μας δεν συνοδεύτηκε από την απαραίτητη ιδεολογική – πολιτική προετοιμασία και σ’ ορισμένα θέματα δεν πέρασε, στον απαιτούμενο βαθμό, μέσα από μια πιο γενικευμένη και πιο ουσιαστική συζήτηση, πράγμα που θα προετοίμαζε καλύτερα τις γραμμές του Κόμματος.\n— Η ανοιχτή και οξυμμένη κρίση του συγκεκριμένου τύπου σοσιαλιστικής ανάπτυξης έρχεται σε σύγκρουση με τις εξειδανικευτικές θέσεις που είχαν σημαδέψει, αρκετά το κίνημά μας, δημιουργεί έδαφος για συγχύσεις. Το κομμουνιστικό και αριστερό κίνημα περνά μια σημαντική καμπή σε παγκόσμια κλίμακα, κι αυτό τροφοδοτεί τις αναζητήσεις και τις διαφορετικές αντιλήψεις. Επίσης, το νέο διεθνές κλίμα και τα βήματα προς ένα νέο τρόπο σκέψης στις διεθνείς υποθέσεις, δημιουργούν προβλήματα σ’ όσους είναι προσκολλημένοι στους τρόπους που γινόταν προσέγγιση των θεμάτων αυτών στη” δεκαετία του ’70 και γενικά του ψυχρού πολέμου.\n— Η αίσθηση ότι ο αγώνας για το σοσιαλισμό θάναι σχετικά μακρόχρονος, κοπιαστικός, περίπλοκος, έρχεται σε σύγκρουση με τις παλιό-τερες προσδοκίες της νέας γενιάς για μια σχετικά γρήγορη και εύκολη «νίκη της επανάστασης».\n— Η οξεία και μακρόχρονη αντιπαράθεση με το «ΚΚΕ εσ», σε συνδυασμό, μάλιστα, με τις δυσκολίες δημιουργικής ανάπτυξης της θεωρητικής και πολιτικής σκέψης του κινήματος, άφησε έδαφος για «τράβηγμα της βέργας» από την ανάποδη προς αριστερίστικες δογματικές θέσεις.\n— Τα σοβαρά προβλήματα και οι δυσκολίες στην οργανωμένη ζωή του Κόμματος, όπως το στιλ καθοδήγησης, τα φαινόμενα διοικητικής πρακτικής, η σχετικά περιορισμένη συμμετοχή των μελών, η αδύνατη ιδεολογική ζωή, οι αδυναμίες στην επαρκή πληροφόρηση κλπ., δημιουργούν αντικειμενικό έδαφος για δυσαρέσκειες. Τα προβλήματα αυτά συνδέονται, σε τελευταία ανάλυση, με την καθυστέρηση στην προώθηση της ποιοτικής στροφής, που αποφάσισε το 12ο Συνέδριο.\nΑυτές όμως οι αιτίες — αντικειμενικές και υποκειμενικές — δεν θα οδηγούσαν νομοτελειακά στην εμφάνιση της αντικομματικής ομάδας και μάλιστα στο ίδιο το καθοδηγητικό όργανο του Κόμματος, αν δεν υπήρχαν μια σειρά άλλοι παράγοντες που συνδέονται με αδυναμίες στην πολιτική στελεχών του και στη λειτουργία του καθοδηγητικού του μηχανισμού.\nΤο Κόμμα, όπως είναι γνωστό, λόγω του «ηλικιακού κενού» που εμφανίστηκε στη στελέχωσή του, υποχρεώθηκε να αναδείξει στον καθοδηγητικό του μηχανισμό πολλά νεαρά στελέχη και μάλιστα σε με-γάλο βαθμό από ένα συγκεκριμένο κύκλο συντρόφων της ΚΝΕ. Αυτό ήταν αναγκαίο, θετικό και βοήθησε το Κόμμα. Δεν δόθηκε όμως, στην πράξη, η απαιτούμενη προσοχή σε μια σειρά χαρακτηριστικά αυτής της στελεχικής ανανέωσης. Υπήρξε, κάτω από την πίεση των αναγκών, βιαστική κατά κανόνα, «επαγγελματοποίηση», προτού αποκτηθεί η απαραίτητη κοινωνική εμπειρία.\nΤο κυριότερο, υπήρξε άντληση πολλών στελεχών από έναν κύκλο συντρόφων που διατηρούσαν ισχυρούς τους δεσμούς και την προσωπική αλληλεγγύη της «παλιάς παρέας». Δεν δόθηκε η απαιτούμενη προσοχή στο γεγονός ότι το «παρεΐστικο» και «οικογενειακό» πνεύμα επικάλυπτε αρκετά την κομματικότητα, ότι πολλά απ’ αυτά τα στελέχη αυτάρεσκα κλείστηκαν στις αρχικές πρώτες γνώσεις και δυσκολεύτηκαν σοβαρά να αναπροσαρμοστούν στις νέες απαιτήσεις, ότι από την αρχή υπήρχαν εμφανή σημάδια αβανγκαρντισμού, ότι εμφανίζονταν αντιλήψεις ότι αυτοί είναι οι «εκλεχτοί», η «αριστερά», οι «μη ηττοπαθείς», οι νόμιμοι «κληρονόμοι» του Κόμματος. Σ’ αυτή τη βάση γίνεται μια υπερεκτίμηση του οπωσδήποτε σημαντικού ρόλου της ΚΝΕ στην ανάπτυξη του Κόμματος και του κινήματος. Καθιερώθηκε σε μεγάλο βαθμό, έτσι, σαν κανόνας, με μορφή «επετηρίδας», το πέρασμα καθοδηγητικών στελεχών της ΚΝΕ στην Κεντρική Επιτροπή και στα τμήματά της, χωρίς μάλιστα να γίνεται η απαιτούμενη, σε βάθος, μελέτη της ανάδειξης και χωρίς να ελέγχεται η απόδοσή τους και η ανταπόκρισή τους στις νέες ανάγκες του Κινήματος.\nΗ συγκέντρωση των περισσότερων απ’ αυτούς στο μηχανισμό της ΚΕ χωρίς πάντα επαρκή απασχόληση, καθώς και η στασιμότητα στις ίδιες βασικά δραστηριότητες, ενέτεινε το φαινόμενο της καθημερινής αλληλοζύμωσης και ομαδοποίησης. Σ’ αυτή την κατεύθυνση επιδίωκαν να συγκεντρώσουν γύρω τους κάθε λαθεμένη άποψη, κάθε δυσαρέσκεια και να αξιοποιήσουν κάθε φιλοδοξία για ανάδειξη και για μεγαλύτερο προσωπικό ρόλο. Ουσιαστικά, από πολύ νωρίς, υπήρχε ένας στενός κύκλος στελεχών που σταδιακά διευρυνόταν και δικτυωνόταν με τη φιλοδοξία να ελέγξει το Κόμμα και τους προσανατολισμούς του.\nΣτο χώρο της ΚΝΕ σεχταριστικές νοοτροπίες και αντιλήψεις εμφανίζονται ακόμα και από τα τελευταία χρόνια της δεκαετίας του ’70. Δεν αντιμετωπίζονται με την απαιτούμενη προσοχή, αλλά αντίθετα θεωρούνται φυσιολογικές. Στην πορεία, προσδίδονται, με τη συνδρομή των γνωστών στελεχών του Κόμματος, όλο και περισσότερο στην ΚΝΕ τα χαρακτηριστικά του Κόμματος, και μάλιστα «αριστερού» σε διάκριση από το Κόμμα που στρέφεται, υποτίθεται, προς τα δεξιά. Όλο και πιο ταχτικά εμφανίζεται προς τα έξω ή διάκριση της «συνεπούς αριστερής» ΚΝΕ από το Κόμμα.\nΠαράλληλα με τα αρνητικά προβλήματα στην ΚΝΕ, σημειώνονται διαδοχικά ανάλογες κρίσεις στις κομματικές οργανώσεις των ναυτεργατών, της Πάτρας, των Β. Προαστίων που άμεσα ή έμμεσα συνδέονται, στον ένα ή τον άλλο βαθμό, με τα ίδια πρόσωπα, χωρίς να παίρνονται ουσιαστικά μέτρα.\nΑνοιχτή και κορυφαία εκδήλωση του αναπτυσσόμενου φραξιονισμού αποτέλεσε το 4ο Συνέδριο της ΚΝΕ με άμεση συμμετοχή στελεχών του Κόμματος. Το ΠΓ, λίγο πριν και μετά το 4ο Συνέδριο αρχίζει να αντιμετωπίζει πιο σοβαρά τα αρνητικά προβλήματα στην ΚΝΕ, αλλά χωρίς επαρκή μέτρα, τη στιγμή που έχουν δρομολογηθεί πιο εντατικά οι φραξιονιστικές διαδικασίες και στην ΚΝΕ και στο Κόμμα, που οδήγησαν τελικά στην πλήρη συγκρότηση και δημόσια εμφάνιση της αντικομματικής ομάδας.\nΟι ευθύνες, πριν απ’ όλα και κύρια, βρίσκονταν συλλογικά στο Πολιτικό Γραφείο. Ευθύνες υπάρχουν, βέβαια, και στην Κεντρική Επιτροπή. Οι ευθύνες αυτές έχουν σχέση:\n— Με τη γενικότερη πολιτική στελεχών που ακολουθήθηκε και τις χωρίς την απαιτούμενη μελέτη αναδείξεις. Με την αργοπορία να συζητηθούν πιο ανοιχτά και σ’ όλη την κλίμακα του Κόμματος, οι λαθεμένες αντιλήψεις τους. Με τη σοβαρή καθυστέρηση στη σε βάθος πολιτικοϊδεολογική , διευκρίνιση όλων των μεγάλων θεμάτων του κινήματος, πράγμα που θα περιόριζε το έδαφος για την αντικομματική ομάδα. Υπήρξαν, επίσης, ελλείψεις στην πιο ουσιαστική ανάπτυξη της εσωκομματικής δημοκρατίας, ιδιαίτερα της διαφάνειας και της πληροφόρησης των μελών του Κόμματος, πράγμα που θα δυσκόλευε τις κινήσεις τους.\n— Με τη σοβαρή καθυστέρηση στην υλοποίηση μιας ουσιαστικής αναπροσαρμογής στους προσανατολισμούς της ΚΝΕ από το τέλος κιόλας της δεκαετίας του ’70. Την ανοχή επί μεγάλο διάστημα των αρνητικών τάσεων σ’ αυτήν. Τη μη δραστική ανανέωση του στελεχικού της δυναμικού, την υποβάθμιση ή και ακόμα την εγκατάλειψη της γόνιμης παρακολούθησης και συμβολής στη δουλιά της ΚΝΕ από τις κομματικές οργανώσεις. Την ανάδειξη του Γράψα σε Γραμματέα της οργάνωσης, κάτω από τις πιέσεις που ασκήθηκαν για να αναθεωρήσει το ΠΓ την αρχική του σκέψη για άλλο σύντροφο.\n— Με την ανάθεση κρίσιμων κρίκων της καθοδηγητικής δουλιάς σε στελέχη που όχι μόνο διαφωνούσαν συστηματικά με την πολιτική του Κόμματος, αλλά επιδίδονταν και σε κλεφτοπόλεμο σε βάρος της. Είναι χαρακτηριστικό ότι όλα τα τμήματα της ιδεολογικής δουλιάς είχαν στελεχωθεί, εδώ και πολλά χρόνια, αποκλειστικά από συντρόφους μιας συγκεκριμένης άποψης. Το ίδιο συνέβηκε με τα τμήματα Πολιτισμού και Παιδείας. Η παραμονή τους ή η αντικατάστασή τους δεν θάπρεπε να γίνει με μονομερή διοικητικά μέτρα, αλλά με καθαρή εξήγηση στην ίδια την ΚΕ όπου θα συζητούνταν πέραν της στάσης τους στη γενική πολιτική του Κόμματος και οι προσανατολισμοί των συγκεκριμένων τμημάτων της ΚΕ και η συγκεκριμένη δουλιά τους.\n— Με τη δυσανάλογη ανάδειξη στην ΚΕ πολλών στελεχών του ίδιου «κλίματος», της ίδιας παρεΐστικης νοοτροπίας, χωρίς πάντα αντίστοιχη θετική συνεισφορά και χωρίς συγκεκριμένο έλεγχο της δουλιάς τους.\n— Με το γεγονός ότι δεν συζητήθηκαν ανοιχτά στην ΚΕ τα εμφανή σημάδια ομαδοποίησης με τη σκέψη ότι δεν υπήρχαν «στοιχεία».\nΩστόσο, δεν γίνεται λόγος για «αστυνομικού τύπου στοιχεία», ή στοιχεία που θα στοιχειοθετούν σίγουρα μια βαριά καταστατική αντιμετώπιση, αλλά για συζήτηση των αδιαμφισβήτητων προσανατολισμών, ενεργειών και δεσμών. Θάπρεπε καθαρά και έγκαιρα να κληθούν να διαλύσουν το δίκτυο αυτών των φραξιονιστικών, συνωμοτικών σχέσεων.\nΑσφαλώς, το ΠΓ, παρά τις σοβαρές ενδείξεις που είχε, δεν κατάλαβε πιο έγκαιρα όλο το βάθος της οργανωμένης υπονομευτικής δουλιάς και τις βαθύτερες προεκτάσεις των λαθεμένων προσανατολισμών της ομάδας. Στη βάση του βάρυνε ή αυταπάτη, όπως αποδείχτηκε, της σταδιακής αφομοίωσης των στελεχών αυτών στην ομαλή λειτουργία του Κόμματος, καθώς και η ευαισθησία να μην καταλογιστούν στην καθοδήγηση του Κόμματος διοικητικά μέτρα προς τους συντρόφους με διαφορετικές ή και αντίθετες απόψεις.\nΤο κόμμα μας θα αντιμετωπίσει με επιχειρήματα και όχι με αφορισμούς την αντικομματική κίνηση.\nΔεν πρέπει σε καμιά περίπτωση στις κομματικές οργανώσεις να χρεώνεται στην αντικομματική κίνηση κάθε σύντροφος που μπορεί νάχει ανάλογες απόψεις για τις θέσεις του Κόμματος. Πρέπει να υπάρξει συγκεκριμένος διάλογος με όσους συντρόφους μπορεί να τους ακολούθησαν, είτε λόγω απόψεων, είτε λόγω συναισθηματικών, φιλικών δεσμών, αλλά δεν είναι διατεθειμένοι να τους ακολουθήσουν στην αντικομματική τους δράση. Το ΚΚΕ δεν υιοθετεί μια στάση εκδικητική ή απόρριψης των συντρόφων που βρέθηκαν μακριά του ή σε αντίθεση με την πολιτική του. Αντίθετα, θα καταβάλει, άμεσα, κάθε προσπάθεια για να δημιουργηθούν οι κατάλληλες προϋποθέσεις για επανένταξη στο Κόμμα ή για συσπείρωση στο Συνασπισμό πολλών από τους συντρόφους που κατά καιρούς αποχώρησαν, διαγράφτηκαν ή περιήλθαν σε αδράνεια, αλλά θέλουν να στρατευθούν σήμερα στο κομμουνιστικό και αριστερό κίνημα. Πρέπει, στο αμέσως επόμενο διάστημα, να υπάρξει σ’ όλη την κλίμακα του Κόμματος μια γενικευμένη και συστηματική προσπάθεια σ’ αυτή την κατεύθυνση.\nΣε καμιά περίπτωση το Κόμμα δεν πρόκειται να αναδιπλωθεί, όπως ισχυρίζεται μερίδα του Τύπου, προκειμένου να αντιμετωπίσει την αντικομματική ομάδα. Αντίθετα, θα βγάλει βαθύτερα συμπεράσματα και θα προχωρήσει στην παραπέρα τολμηρή ανάπτυξη της πολιτικής του, την ενίσχυση της εσωκομματικής δημοκρατίας, της διαφάνειας και της αποφασιστικής συμμετοχής των μελών του στη λήψη των αποφάσεων, τη ριζοσπαστική ανάπτυξη και ανανέωση της θεωρίας του και των επεξεργασιών του για το σοσιαλισμό και τη γενικότερη ανταπόκρισή του στις προκλήσεις της εποχής.


Νέος καπετάνιος στο "Star Trek: Discovery" - Star Trek Discovery\nΝέος καπετάνιος στο "Star Trek: Discovery"\nStar Trek Discovery / 11/04/2018\nTo Discovery σε νέες περιπέτειες.\nΠροσοχή! Ακολουθούν SPOILERS από την 1η σεζόν του "Star Trek: Discovery".\nΝέα προσθήκη για την 2η σεζόν του "Star Trek: Discovery". Ο λόγος για τον Anson Mount, που γνωρίσαμε μέσα από το "Inhumans" και "Hell on Wheels" .\nΤο CBS All Access ανακοίνωσε ότι ο Mount θα γίνει μέλος του cast στον ρόλο του Captain Pike του USS Enterprise. Στο τέλος της 1ης σεζόν, το πλήρωμα του Discovery δέχεται ένα σήμα κινδύνου από το Enterprise, και έτσι βλέπουμε τα σκάφη μαζί για πρώτη φορά. Στην ταινία του JJ Abrams, "Star Trek" (2009), τον Pike έπαιζε ο Bruce Greenwood.\nΑν και η σειρά της Marvel. "Inhumans" δεν τα πήγε και πολύ καλά, ο Mount έχει απέδειξε ότι είναι ένας καλός ηθοποιός, κυρίως μέσω του "Hell on Wheels". Ο παραγωγός του "Discovery", Alex Kurtzman είπε ότι αν και στη νέα σεζόν θα δούμε το Enterprise και το πλήρωμά του, δεν θα είναι η κύρια ιστορία.\n"Η σειρά ονομάζεται 'Discovery'. Όχι 'Enterprise'", είπε ο Kurtzman στο Variety μετά το τέλος της 1ης σεζόν. "Ναι, το Enterprise θα παίξει κάποιο ρόλο στην 2η σεζόν αλλά δεν θα καλύψει το Discovery. Και νομίζω ότι με την άφιξη του Enterprise στο φινάλε αναγνωρίζουμε ότι το κοινό έχει πολλές ερωτήσεις για τον συγχρονισμό με την αυθεντική σειρά, που στην πραγματικότητα σημαίνει συγχρονισμός με τον κανόνα".\nΚατά τη διάρκεια του πάνελ της σειράς στο WonderCon, ο showrunner Aaron Harberts είπε ότι οι στολές της σειράς ίσως αλλάξουν τώρα που η σειρά ήρθε σε επαφή με το Enterprise, και αποκάλυψε ότι "Η 2η σεζόν είναι συναρπαστική για εμάς γιατί αυτή είναι η ευκαιρία μας να δείξουμε ότι το Discovery ταιριάζει στην αρχική ιστορία".\nΤο "Star Trek: Discovery" θα επιστρέψει κάποια στιγμή του 2018. Διαβάστε για τα νούμερα τηλεθέασής του, αλλά και ποιες σειρές έχει ξεπεράσει σε συζητήσεις. Και πείτε μας, τι πιστεύετε για τη νέα προσθήκη.


Psych Spaniolos: Μερικές συμβουλές…και περί καμπινέδων….\nΈχεις απόλυτο δίκιο δυστυχώς. Μερικοί καθηγητές είναι απαράδεκτοι και δεν τους ενδιαφέρει τίποτα παρά μόνο να περάσει η ώρα και να πάνε σπίτια τους. Εγώ έχω λίγα χρόνια που έχω τελειώσει το σχολείο και πραγματικά δεν έχω και τις καλύτερες αναμνήσεις λόγω κάποιων καθηγητών. Απαράδεκτοι, θα έπρεπε να πάρουν μαθήματα παιδαγωγικής. Οι εξαιρέσεις είναι πάρα πολύ λίγες.\nOso pernane ta xronia toso sixainomai to sinafi mas perissotero. Olo to komplex poy exoyn to bgazoyn opoy toys pairnei me ti dinami poy exoyn.\nExo sixistei poli asxima\nSpaniolos θελω να μου κανεις μια πολυ μεγαλη χαρη(αν μπορεις βεβαια).Φιλος παιδικος "αδερφος" διοριστηκε φετος Χιο ως δευτεροβαθμιος.Εχει καποιες αποριες και καποιες "ανασφαλειες".Μηπως λεω μηπως γινεται να βρεθειται να μιλησετε να τον συμβουλευσεις-βοηθησεις?Ο φιλος μου ειναι Χιο εδω και 2 εβδομαδες.\nΑμα εχεις καποιο mail να τα πουμε πιο private θα ηταν ακομα καλυτερα.\nΕΠΡΕΠΕ ΝΑ ΤΑ ΠΕΡΙΜΕΝΕΙΣ ΑΥΤΑ.ΣΕ ΟΛΟΥΣ ΤΟΥΣ ΧΩΡΟΥΣ ΥΠΑΡΧΟΥΝ ΟΙ ΒΛΑΚΕΣ ΚΑΙ ΤΟ ΧΕΙΡΟΤΕΡΟ ΟΙ ΒΛΑΚΕΣ ΜΕ ΕΠΑΡΣΗ\nΥΓ ΧΑΙΡΕΤΙΣΜΟΥΣ ΣΤΗΝ ΠΑΝΕΜΟΡΦΗ ΧΙΟ\nΆκουσες ποτέ για το πρωτόκολλο παραλαβής - παράδοσης; Ναι ξέρω για εκείνους που έχουν λόγο δεν μετράνε τα κωλόχαρτα. Το θέμα είναι ότι δεν υπάρχουν πολλοί που τιμούν το λόγο τους...\nα) Για τον φιλο που θελει επικοινωνια για τον συναδελφο μπορει να στειλει μειλ στο psychspaniolos@gmail.com και ευχαρίστως να απαντήσω σε ότι θέλει.\nβ) Αγαπητε Σκανδιναβε αν κατι εχει ξεσκισει το ελληνικο δημόσιο ειναι η γραφειοκρατια. Σωστό αυτό που ειπες αλλα θεώρησα πως ειχα να κανω με ανθρώπους που τουλαχιστον σεβονται τον συναδελφο και οπου χρειαστει τουλαχιστον θα τον ρωτησουν πρωτου καταληξουν σε οποιοδηποτε συμπέρασμα. Η ουσία είναι οτι φτασαμε στο σημειο να παλυεουμε για τα αυτονόητα. Δυστυχώς αυτο ειναι το καταντημα μας.\nΣημερίζομαι την Οργή σου .αλλα και την αγανάκτησή σου !!!\nΔυστυχώς ειναι ο κανόνας!\nΑυτη ειναι η Ελλάδα !\n(πεινασμένη ψωροκώσταινα.. να βολευτείς!!..)\nκι ας λέμε για μιαν Αλλην Ελλάδα!!\nΔυστυχώς πρεπει να κρατάς αμυνες σάυτον τον τόπο συνέχεια!!\nΔεν γινεται αλλιως!\nΝα εισαι καλά και να τους προσεχεις ΄αυτους τους κοσμάκους¨΄ Θα ειναι παντα Επικυνδυνοι!!\nπροχωράμε αγνοώντας τους!!\nΗ ιστορια ειχε μια μικρη συνεχεια. Καταρχην κατεθεσα ενσταση αφου η απόφαση τους για αλλαγη σχολειου ειναι παρανομη. Εχω τα περισσοτερα μορια απο ολους συνεπως από την στιμγη που ο νομος εχει σαν κριτηριο επιλογης βαση των μοριων δεν επρεπε να με αλλαξουν. Προφανως θα απορριφθει η ένσταση διοτι ετσι γουσταρουνε και διοτι δεν τους ελεγχει κανεις.\nΑπο κει και μετα όπως εμαθα καποιοι ρουφιανοι ειχαν διαμορφωσει απο καιρο κλιμα εις βαρος μου μονο που ξεμπροστιαστηκαν και αυτοι σημερα. Απο την στιγμη λοιπον που τους τασ λες χυμα καπως και αυτοι πρεπει να αμυνθουν. Εχουν μαχαιρι και καρπουζι στην διαθεση τους και κόβουν ανάλογα.\nΟι μαθητες μας να ειναι καλα που την Πεμπτη θα γεμισουν τα σχολεια μας με την ζωντανια τους. Αυτοι προεχουν. Ολοι οι άλλοι να πανε να .....\nΚαλέ φίλε. Η παιδεία δεν είναι ...αηδία , όσο και αν προσπαθούν τα (αγαπημένα στην …κυριολεξία τους) αιδοία να την κάνουν σαν τα μούτρα τους. Ευτυχώς που υπάρχει η μέγιστη εφεύρεση του (δυτικού) πολιτισμού (τι να κάνω, έτσι πρέπει να τον αποκαλώ απλά για λόγους συνεννόησης) που δεν είναι άλλη από το …καζανάκι. Πατάς και …πετάνε και πάνε για άλλα. Μία σπουδαία λύση (έστω προσωρινή αλλά τουλάχιστον αποτελεσματική) για τα κόπρανα που μας κατακλύζουν και θέλουν να αποδείξουν ποιος ξέρει τι; Χρησιμοποιείς καζανάκι και …ανακούφιση.\nΚράτα γερά όσα και αν είναι τα σκατά……\nνιωθω δυσκοιλιος αναμεσα σ' αυτους που μας κοιτανε σαν μην εχουν παει ποτε τους στον καμπινε....... Λο ρενς Φερλινγκετι.


ΒΟΡΔΟΝΙΑ: Η Ιστορία του Παρθενώνα από το 438 π.Χ μέχρι και την κλοπή των μαρμάρων του [3D Video]\nΤο βίντεο απεικονίζει τα στάδια, μέσα στα χρόνια, του Παρθενώνα της Ακρόπολης των Αθηνών. Με τρισδιάστατη απεικόνιση και ειδικά οπτικά εφέ, μας δίνεται μια γεύση για το τι εικόνα θα\nαντικρίζαμε από τη δημιουργία του, μέχρι και την κλοπή των μαρμάρινων γλυπτών του, περί τα 1800 μ.Χ., όπου και μεταφέρθηκαν στην Βρετανία. Το βίντεο καταλήγει με ένα απόσπασμα από το ποίημα του φιλέλληνα ποιητή λόρδου Μπάυρον «The Curse of Minerva» (Η κατάρα της Αθηνάς). Το ποίημα αυτό γράφηκε το 1811 στην Αθήνα, κατά τη διάρκεια του πρώτου ταξιδιού τού ποιητή στην Ελλάδα. Παρακινημένος από ιερή αγανάκτηση, ο τότε νεαρός, ρομαντικός ποιητής για τη βέβηλη πράξη της αρπαγής των μαρμάρινων έργων τέχνης, έγραψε αυτό το ποίημα, σαν μια κραυγή διαμαρτυρίας.


Η Τζένιφερ Ανιστον και ο Τομ Χανκς έχουν να πουν κάτι σε όσους δεν θέλουν να φορούν μάσκα | FLIX\nΠερί κοινής λογικής τα «κηρύγματα» των Τζένιφερ Ανιστον και Τομ Χανκς για την προστασία από έναν κίνδυνο που απ' ότι φαίνεται έχει έρθει για να μείνει.\n«Κατανοώ ότι οι μάσκες είναι άβολες και ενοχλητικές. Αλλά δεν νιώθετε ότι είναι χειρότερο που οι επιχειρήσεις κλείνουν... οι δουλειές χάνονται... υγειονομικοί υπάλληλοι φτάνουν στην εξάντληση. Και τόσες ζωές χάνονται από αυτόν τον ιό επειδή δεν κάνουμε αρκετά.»\nΜε αυτά τα λόγια απευθύνθηκε στους θαυμαστές της η Τζένιφερ Ανιστον, μέσω του προσωπικού της λογαριασμού στο Instagram, θέλοντας να ταρακουνήσει τον αμερικανικό λαό ο οποίος βρίσκεται πραγματικά στο έλεος του Covid-19, κάτι που δεν συνάδει με την ελαφρότητα με την οποία ολόκληρες κοινότητες αντιμετωπίζουν τα μέτρα ασφαλείας.\n«Ο κόσμος δείχνει ανήσυχος ότι του αφαιρούν δικαιώματα όταν του ζητούν να φορέσει μάσκα. Αυτή η απλή και αποτελεσματική σύσταση πολιτικοποιείται με θυσία τις ανθρώπινες ζωές. Και δεν θα έπρεπε καν να είναι μια ανοιχτή συζήτηση. Αν ενδιαφέρεστε για την ανθρώπινη ζωή, παρακαλώ φορέστε μάσκα και ενθαρρύνετε τους γύρω σας να κάνουν το ίδιο», ολοκληρώνει η Ανιστον χρησιμοποιώντας φυσικά το hashtag #wearadamnmask\n«Υπάρχουν πραγματικά μόνο τρία πράγματα που μπορούμε να κάνουμε για να μπορέσουμε να φτάσουμε στην επόμενη μέρα. Να φοράμε μάσκα, να κρατάμε αποστάσεις και να πλένουμε τα χέρια μας. Αυτά τα πράγματα είναι τόσο απλά, τόσο εύκολα, που αν κάποιος δεν μπορεί να τα εφαρμόσει θα έπρεπε να ντρέπεται. Μην είστε βλάκες, κάντε το σωστό, κάντε αυτό που πρέπει. Είναι τελείως βασικό. Αν οδηγείς ένα αυτοκίνητο, δεν πας γρήγορα, χρησιμοποιείς τα φλας και αποφεύγεις τους πεζούς. Θεέ μου, μιλάμε για κοινή λογική.»\nΜε αυτή τη δήλωση ο Τομ Χανκς απευθύνθηκε με τη σειρά του σε μια μεγάλη πλειοψηφία του αμερικανικού λαού που παρά την τραγική διάσταση που έχει πάρει το θέμα των κρουσμάτων και των θανάτων από τον Covid-19 επιμένουν να μην τηρούν τα πρωτόκολλα ασφαλείας και εναντιώνονται σε όσους προσπαθούν να επιβάλλουν μέτρα προστασίας στην μετά lockdown εποχή.\nΟ Τομ Χανκς και η σύζυγός του, Ρίτα Γουίλσον, ήταν από τους πρώτους που διαγνώστηκαν με Covid-19, πίσω στον Απρίλιο και ανάρρωσαν, κάνοντας γνωστό πως η εμπειρία τους, αν και με αίσιο τέλος, δεν ήταν κάτι ευχάριστο. Τώρα προσπαθούν να νουθετήσουν τις αμερικανικές κοινωνίες να προστατευτούν μπροστά σε έναν κίνδυνο που απ' ότι φαίνεται έχει έρθει για να μείνει.\nΔιαβάστε ακόμη: Ο Τομ Χανκς είναι υπέροχος, ακόμη και με κοροναϊό\nΠροηγούμενο Το 8ο Διεθνές Φεστιβάλ Κινηματογράφου της Σύρου θα γίνει «Εκτός Εποχής» Επόμενο I don't want to set the world on fire. To «Fallout» θα γίνει σειρά στο Amazon Prime


AHDONI: Γερόντισα Μακρίνα τής Πορταριάς Βόλου\nΌταν ο άνθρωπος προσεύχεται βλέπει το διάβολο από πού έρχεται γιά να τον χτυπήσει. Ενώ όταν είναι ξένοιαστος, τρυπώνουν τα δαιμόνια μέσα του καθώς έχει αμέλεια και σκληρότητα και κάνουν σαματά, και σκοτίζεται έτσι ο άνθρωπος και γίνεται (καί ο ίδιος) σαν τον Διάβολο.\nΤον νου μας να τον έχουμε βιβλίο ανοιγμένο και να κάνουμε μελέτη την κόλαση και τον Παράδεισο. Άμα σκεφτούμε την αιώνια κόλαση, συγκλονίζεται το εσωτερικό μας όλο. Για σκέψου το πύρ το αιώνιον; Τον σκώληκα τον ακοίμητο; τον βρυγμό των οδόντων;\nΓια σκέψου την ευσπλαχνία του Θεού. «Αγαπήσεις τον πλησίον σου ως σεαυτόν».\nΓια σκέψου, να πορνεύει ο άλλος, να σκοτώνει, και εσύ να τον αγαπάς. Αν ξέραμε τι χάνουμε κάθε δευτερόλεπτο δεν θα κοιτάζαμε δεξιά κι αριστερά. Θα κοιτάζαμε όλο το είναι μας να το αφιερώσουμε στο Θεό...\nΑναρτήθηκε από ΔΗΜΗΤΡΙΟΣ στις 4/22/2018 10:55:00 μ.μ.


Ουκρανία: εισβολή της Ρωσίας με επίθεση σε πολλές περιοχές (εικόνες)\nΑρχική σελίδαHomeΟυκρανία: εισβολή της Ρωσίας με επίθεση σε πολλές περιοχές (εικόνες)\nΙσχυρές εκρήξεις ακούγονται σήμερα το πρωί στο Κίεβο, στην Οδησσό (νότια) και σε πολλές περιοχές της ανατολικής Ουκρανίας, μετά την ανακοίνωση του ρώσου προέδρου Βλαντίμιρ Πούτιν ότι διέταξε στρατιωτική επιχείρηση εναντίον της χώρας αυτής, μεταδίδουν οι ανταποκριτές του ΑΝΤ1 και δημοσιογράφοι διεθνών ΜΜΕ.\nExplosions heard in the distance before sunrise in Kyiv, Ukraine.\nLATEST: https://t.co/Hq3CVT4l2t pic.twitter.com/87ZNAV2uf5\nΟ υπουργός Εξωτερικών της Ουκρανίας Ντμίτρο Κουλέμπα ανακοίνωσε σήμερα ότι έχει αρχίσει «εισβολή ευρείας κλίμακας» από τη Ρωσία και ότι αναφέρονται πλήγματα σε διάφορες περιοχές της χώρας. «Ειρηνικές πόλεις της Ουκρανίας δέχονται επίθεση. Πρόκειται για επιθετικό πόλεμο. Η Ουκρανία θα αμυνθεί και θα νικήσει. Ο κόσμος μπορεί και πρέπει να σταματήσει τον [πρόεδρο της Ρωσίας Βλαντίμιρ] Πούτιν. Τώρα είναι ώρα για δράση», ανέφερε ο επικεφαλής της ουκρανικής διπλωματίας μέσω Twitter.\nΣτρατιωτικός νόμος στην Ουκρανία - Κλείνει ο εναέριος χώρος της\nΗ κυβέρνηση της Ουκρανίας ανακοίνωσε πως κλείνει όλο τον εναέριο χώρο της για την πολιτική αεροπορία. Το ουκρανικό υπουργείο Υποδομών ανακοίνωσε το κλείσιμο του εναερίου χώρου λόγω του «υψηλού κινδύνου για την ασφάλεια» των πτήσεων. Ο Πρόεδρος της Ουκρανίας κήρυξε στρατιωτικό νόμο σε όλη την επικράτεια.\nΟ αμερικανός πρόεδρος Τζο Μπάιντεν κατηγόρησε τον ρώσο ομόλογό του Βλαντίμιρ Πούτιν ότι «επέλεξε» να εξαπολύσει «έναν πόλεμο εκ προμελέτης» εναντίον της Ουκρανίας, μερικά λεπτά μετά το έκτακτο διάγγελμα του ενοίκου του Κρεμλίνου που ανακοίνωσε ότι διέταξε την ανάπτυξη ρωσικών στρατευμάτων στην ανατολική Ουκρανία. Καταδικάζοντας την «αδικαιολόγητη επίθεση» της Ρωσίας στην Ουκρανία, ο κ. Μπάιντεν τόνισε ότι ο πόλεμος αυτός θα φέρει «καταστροφικά δεινά και απώλειες ανθρωπίνων ζωών». «Η Ρωσία φέρει την αποκλειστική ευθύνη για τον θάνατο και την καταστροφή που θα προκαλέσει αυτή η επίθεση», επέμεινε. «Ο κόσμος θα ζητήσει η Ρωσία να λογοδοτήσει», πρόσθεσε. Πρόσθεσε πως θα εκφραστεί αργότερα σήμερα σχετικά με τις «συνέπειες» που θα έχει ο πόλεμος της Ρωσίας εναντίον της Ουκρανίας, τα μέτρα που θα επιβληθούν από την Ουάσινγκτον σε συντονισμό με τους συμμάχους τους.\nΓκουτέρες σε Πούτιν: Εν ονόματι της ανθρωπότητας, σταματήστε\nΟ Γενικός Γραμματέας του Οργανισμού Ηνωμένων Εθνών, ο Αντόνιο Γκουτέρες, απηύθυνε έκκληση στον πρόεδρο της Ρωσίας να σταματήσει τον πόλεμο στην Ουκρανία «εν ονόματι της ανθρωπότητας», λίγη ώρα μετά την ανακοίνωση του Βλαντίμιρ Πούτιν ότι διέταξε να διεξαχθεί στρατιωτική επιχείρηση. «Πρόεδρε Πούτιν, εν ονόματι της ανθρωπότητας, διατάξτε τους στρατιώτες σας να γυρίσουν πίσω στη Ρωσία», δήλωσε ο κ. Γκουτέρες μετά το πέρας της έκτακτης συνεδρίασης του Συμβουλίου Ασφαλείας του ΟΗΕ που ήταν αφιερωμένη στην ουκρανική κρίση. Οι συνέπειες αυτού του πολέμου θα είναι καταστροφικές για την Ουκρανία και θα καταφέρουν σοβαρό πλήγμα στην παγκόσμια οικονομία, προειδοποίησε ο επικεφαλής του ΟΗΕ.\nΣτόλτενμπεργκ: Στεκόμαστε στο πλευρό των Ουκρανών\nΣτην καταδίκη της «ασύνετης και απρόκλητης επίθεσης της Ρωσίας στην Ουκρανία» προχώρησε ο ΓΓ του ΝΑΤΟ Γενς Στόλτενμπεργκ, τονίζοντας ότι «θέτει σε κίνδυνο αναρίθμητες ζωές αμάχων». «Για άλλη μια φορά, παρά τις επανειλημμένες προειδοποιήσεις μας και τις άοκνες διπλωματικές προσπάθειές μας, η Ρωσία επέλεξε τον δρόμο της επιθετικότητας εναντίον μιας κυρίαρχης και ανεξάρτητης χώρας» αναφέρει ο κ. Στόλτενμπεργκ. Προσθέτει ότι «πρόκειται για σοβαρή παραβίαση του διεθνούς δικαίου και σοβαρή απειλή για την ευρωατλαντική ασφάλεια. Καλώ τη Ρωσία να σταματήσει αμέσως τη στρατιωτική της δράση και να σεβαστεί την κυριαρχία και την εδαφική ακεραιότητα της Ουκρανίας». «Οι Σύμμαχοι του ΝΑΤΟ θα συναντηθούν για να αντιμετωπίσουν τις συνέπειες των επιθετικών ενεργειών της Ρωσίας. Στεκόμαστε στο πλευρό του λαού της Ουκρανίας σε αυτή την τρομερή στιγμή. Το ΝΑΤΟ θα κάνει ό,τι χρειάζεται για να προστατεύσει και να υπερασπιστεί όλους τους συμμάχους (του)», καταλήγει ο ΓΓ της Βορειοατλαντικής Συμμαχίας.\nBreaking: Massive explosion reported in the Sumy region of Ukraine. pic.twitter.com/EWJ7ji7gtm\nH ανακοίνωση του Πούτιν για την έναρξη της «στρατιωτικής επιχείρησης» στο Ντονμπάς\nΟ πρόεδρος της Ρωσίας Βλαντίμιρ Πούτιν ανακοίνωσε σήμερα ότι διέταξε στρατιωτική επιχείρηση στην ανατολική Ουκρανία για την υπεράσπιση των περιοχών που βρίσκονται στα χέρια των αυτονομιστών. «Αποφάσισα να διεξαχθεί στρατιωτική επιχείρηση», δήλωσε σε έκτακτο τηλεοπτικό διάγγελμά του λίγο πριν από τις 05:00 (ώρα Ελλάδας). Ο κ. Πούτιν είπε ότι η χώρα του δεν μπορούσε να ανεχθεί αυτές που αποκάλεσε απειλές από την Ουκρανία και προειδοποίησε εναντίον οποιασδήποτε ξένης ανάμιξης, προειδοποιώντας ότι εάν υπάρξει η Μόσχα θα ανταποδώσει αμέσως, μεταδίδουν ρωσικά πρακτορεία ειδήσεων. Είπε ότι οι συνθήκες απαιτούσαν την ανάληψη αποφασιστικής δράσης από τη Ρωσία και διαβεβαίωσε πως σκοπός δεν είναι η επιβολή κατοχής. Αξίωσε οι ουκρανοί στρατιώτες να καταθέσουν τα όπλα και να πάνε σπίτια τους. Ο Βλαντίμιρ Πούτιν πρόσθεσε πως την ευθύνη για την όποια αιματοχυσία ακολουθήσει θα την έχει το «ουκρανικό καθεστώς». Μερικά λεπτά αφού μίλησε ο ρώσος πρόεδρος, δημοσιογράφοι μετέδωσαν πως άκουσαν τον ήχο ομοβροντιών πυροβολικού κοντά στο Κίεβο και πυρά στην περιοχή του αεροδρομίου Μπορισπίλ.


Το μάθημα των θρησκευτικών (Αγίου Νικολάου Βελιμίροβιτς) | Απόψεις για τη Μονή Βατοπαιδίου (και όχι μόνο)\nΘυμώνετε με κάποιους φίλους σας, οι όποιοι δυσαρεστούνται με το μάθημα των θρησκευτικών στα σχολεία. Έχετε δίκαιο. Ο θυμός σας είναι δίκαιος θυμός. Τέτοιος θυμός έχει αξία μπροστά στον Θεό. Όμως δεν ωφελεί μόνο ο θυμός, ούτε μόνον η πειθώ. Πρέπει και να προσεύχεστε για εκείνους, οι όποιοι κατά την αφροσύνη τους ξεσηκώνονται εναντίον του νόμου του Θεού στα σχολεία. Να τους ανοίξει ο Θεός τα μάτια, ώστε να δουν ότι κόβουν το κλαδί πάνω στο όποιο κάθονται. Διότι όλη η διαπαιδαγώγηση της χριστιανικής νεολαίας βασίζεται πάνω στον αταλάντευτο βράχο της επιστήμης του Χριστού. Σ’ εκείνον βασιστήκαμε καθ’ όλη τη χιλιετία της βαπτισμένης ιστορίας μας, σ’ εκείνον πρέπει να βασιστούμε και σήμερα και αύριο και εις τους αιώνες. Τέτοια διαπαιδαγώγηση δεν μας ντρόπιασε στο παρελθόν, δεν θα το κάνει ούτε στο μέλλον. Μας έδωσε ανθρώπους πρώτης τάξεως, οι όποιοι είναι το κόσμημα της ιστορίας μας, όπως είναι τα αστέρια κόσμημα του ουράνιου θόλου. Και μας έδωσε πελώριο αριθμό τέτοιων ανδρών και γυναικών, αστεριών στον θόλο της λαϊκής ιστορίας μας. Και τί άλλο μπορεί να είναι στόχος στη διαπαιδαγώγηση παρά να δώσει ανθρώπους πραγματικούς; Η επιστήμη της παιδαγωγίας και σε μας και σ όλους τους βαπτισμένους λαούς απαραίτητα πρέπει να συμβαδίζει με την επιστήμη του Χριστού. Εάν η διαπαιδαγώγηση χωριστεί από την επιστήμη του Χριστού, δεν χάνεται η επιστήμη του Χριστού, αλλά χάνεται η διαπαιδαγώγηση, και χάνονται οι πραγματικοί άνθρωποι. Εάν όμως χαθεί η διαπαιδαγώγηση στο σχολείο, το σχολείο γίνεται επικίνδυνο για τους ανθρώπους και για τους λαούς. Διότι ο άνθρωπος εκπαιδευμένος μεν, αλλά χωρίς χαρακτήρα, είναι πολύ πιο επικίνδυνος για τον εαυτό του και για τους άλλους, απ’ ότι ο άνθρωπος απαίδευτος και χωρίς χαρακτήρα. Ο δεύτερος είναι χωρίς χαρακτήρα κατ’ αδυναμία, ενώ ο πρώτος κατά την πίστη. Η σχισμή στην πίστη ενός ανθρώπου προκαλεί αναπόφευκτα και τη σχισμή στον χαρακτήρα. Τούτο το μαρτυρεί τόσο η βιβλική ιστορία όσο και η γενική ιστορία, των βαπτισμένων λαών. Όποιος βασιλιάς του Ισραήλ απομακρυνόταν από τον Θεό, απομακρυνόταν και από το ήθος. Διότι, η πίστη είναι δεμένη με την ηθική, όπως ένα ποτάμι είναι δεμένο με την πηγή του, και το φως με τον ήλιο. «Εγώ ειμί η οδός» (Ιωάν. 14,6),είπε ο Χριστός, και: «Συ αν ήτησας αυτόν, και έδωκεν αν σοι ύδωρ ζων» (Ιωάν. 4,10), και: «Εγώ ειμί το φως του κόσμου» (Ιωάν. 8,12). Που θα πάμε τα παιδιά έξω από αυτήν την Οδό, παρά μόνο στην κατάρρευση; Με τί θα ποτίσουμε τις διψασμένες τους ψυχές; Με τη γήινη λάσπη, πού πίνουν και τα βόδια, ή με το ζωοφόρο ύδωρ; Με τί θα τα φωτίσουμε; Μόνο με τις απατηλές ακτίνες ή με το Φως Του;\nΆλλα, λένε, τα θρησκευτικά δεν είναι για τη δική μας μοντέρνα εποχή. Δεν ξέρω, το μόνο πού βλέπω, είναι ότι και στη δική μας μοντέρνα εποχή κάλλιστοι άνθρωποι είναι εκείνοι πού κρατιούνται από την πίστη του Θεού και τον νόμο Του. Ούτε ξέρω ποια άλλη επιστήμη θα μπορούσε να αντικαταστήσει την επιστήμη του Χριστού στη διαπαιδαγώγηση της νεολαίας. Ιδού, δεν υπάρχει καμία άλλη επιστήμη για τον άνθρωπο, για το νόημα της ανθρώπινης ζωής και για το πώς πρέπει να είναι ο πραγματικός άνθρωπος, εκτός από τη θρησκευτική επιστήμη.\nΚι έτσι, κανένας δεν μπορεί να τοποθετήσει άλλο θεμέλιο διαπαιδαγώγησης, ούτε στην εποχή μας ούτε χιλιάδες χρόνια υστέρα από μας, πέρα από Εκείνον, πού είναι το ζωντανό θεμέλιο, το όποιο τοποθέτησε ο Ίδιος, λέγοντας: «ότι χωρίς εμού ου δύνασθε ποιείν ουδέν» (Ιωάν. 15,5).\nΕιρήνη σε σας και ευλογία από τον Θεό.\n(Αγίου Νικολάου Βελιμίροβιτς, Δεν φτάνει μόνο η πίστη, Ιεραποστολικές Επιστολές Β΄, Εκδ. Εν πλω, σ. 72-74).\n« Ύμνος στην Παντάνασσα (ποίημα του Γέροντα Ιωσήφ) – ψάλλουν μοναχοί της Ιεράς Μεγίστης Μονής Βατοπαιδίου\nHistoria del Imperio Bizantino. (10) (Spanish, Ισπανικά) »


.pe | Κατοχυρώστε το .pe gTLD – GoDaddy GR\nΟνόματα domain .pe\nΤο domain .pe αντιστοιχεί στο Περού\nΞεκινήστε τώρα την αναζήτηση για το δικό σας domain .pe.\nΤι είναι το .pe;\nΤο .pe είναι το επίσημο domain του Περού.\nΙδιώτες και επιχειρήσεις μπορούν να αναδείξουν όλα όσα τους κάνουν περήφανους σε αυτήν την πανέμορφη χώρα κατοχυρώνοντας ένα domain .pe για τον ιστότοπό τους.\nΤο domain .pe είναι επίσης ιδανικό για διεθνείς εταιρείες που διαθέτουν τα αγαθά και τις υπηρεσίες τους στον κατά κύριο λόγο ισπανόφωνο πληθυσμό της χώρας.\nΘέλετε να επεκτείνετε τις δραστηριότητές σας online; Δείτε τα domain .com.pe, .net.pe, .org.pe και .nom.pe.\nΜε εκατοντάδες νέα domain που γίνονται διαθέσιμα στο web, μπορείτε να βρείτε την κατάλληλη διεύθυνση για την επιχείρησή σας πιο εύκολα από ποτέ. Απευθυνθείτε σε περουβιανούς πελάτες με το domain .pe.


Οκτώβριος 2016 - Page 30 of 62 - Πειραϊκό Κύμα\nHome » 2016 » Οκτώβριος (page 30)\nΚ-12: Απόλλων Σμύρνης-Ολυμπιακός 2-2\nΔευτέρα 17 Οκτώβριος 2016 12:18 Leave a comment\nΙσοπαλία στον Κόκκινο Μύλο. Πηγη: olympiakos Read More »\nΜικρής έκτασης πυρκαγιά σε πλοίο του στόλου.\nΔευτέρα 17 Οκτώβριος 2016 10:41 Leave a comment\nMικρής έκτασης πυρκαγιά εκδηλώθηκε, τις πρωινές ώρες της Δευτέρας, στο μαγειρείο της φρεγάτας «Θεμιστοκλής». Η φωτιά αντιμετωπίστηκε άμεσα, ενώ, όπως έγινε γνωστό, δεν υπήρξαν τραυματίες ή σοβαρές ζημιές. Τα αίτια της πυρκαγιάς ερευνώνται. Read More »\nΣύλληψη 37χρονου για αρπαγές τσαντών και κλοπές στη Σαλαμίνα.\nΔευτέρα 17 Οκτώβριος 2016 10:33 Leave a comment\nΣυνελήφθη, στη Σαλαμίνα, ύστερα από αναζητήσεις αστυνομικών του Τμήματος Ασφαλείας Σαλαμίνας, ένας 37χρονος ο οποίος λίγο νωρίτερα είχε αφαιρέσει την τσάντα από μία γυναίκα και είχε επιχειρήσει να αφαιρέσει τις τσάντες άλλων δύο γυναικών. Από την έρευνα της ανωτέρω Υπηρεσίας, προέκυψε ότι ο δράστης από τον περασμένο Σεπτέμβριο, κινούμενος με μοτοσικλέτα προσέγγιζε πεζές γυναίκες από τις οποίες, με τη χρήση ... Read More »\nΕντοπίστηκαν τα συντρίμμια του Τσέσνα στα Καλάβρυτα, νεκροί οι δύο πιλότοι.\nΔευτέρα 17 Οκτώβριος 2016 09:51 Leave a comment\nΤρία χιλιόμετρα βόρεια του χιονοδρομικού κέντρου των Καλαβρύτων εντοπίστηκαν τα συντρίμμια του αγνοούμενου εκπαιδευτικού αεροσκάφους τύπου Τσέσνα. Τα συντρίμμια εντοπίσθηκαν στις 11:58 από ελικόπτερο ΑΒ-205 της Πολεμικής Αεροπορίας. Στις 12:13 ο μηχανικός του ελικοπτέρου, που κατέβηκε στο σημείο, εντόπισε τους πιλότους νεκρούς. Στην περιοχή σπεύδουν η ΕΜΑΚ και το ΕΚΑΒ. Πηγή: ΑΜΠΕ Read More »\nΔευτέρα 17 Οκτώβριος 2016 08:18 Leave a comment\nΞεπερνά τις 55.000 ο αριθμός των ανασφάλιστων και οικονομικά αδύναμων πολιτών δικαιούχων μηδενικής συμμετοχής στα φάρμακά τους, που συνταγογραφήθηκαν το πρώτο δίμηνο από την εφαρμογή του μέτρου. Όπως αναφέρει το υπουργείο Υγείας σε σχετική ανακοίνωση ο αριθμός των δικαούχων τριπλασιάστηκε μετά την ψήφιση του σχετικού νόμου. Σύμφωνα με τα στοιχεία της ΗΔΙΚΑ (Ηλεκτρονική Διακυβέρνηση Κοινωνικής … Πηγη: Ιατρικα Νεα Read More »\nΜε την αλλαγή του καιρού ο οργανισμός προσβάλλεται από τα συμπτώματα τηςγρίπης. Πυρετός, συνάχι, βήχας, πονόλαιμος και εξάντληση μας ταλαιπωρούν για μέρες δυσκολεύοντας την καθημερινότητά μας. Υπάρχει τρόπος να προφυλαχτούμε από τα συχνά κρυολογήματα; Υπάρχει και περιλαμβάνει τα εξής προληπτικά μέτρα: -Συχνό και σχολαστικό πλύσιμο των χεριών που περιορίζει τη διασπορά των παθογόνων μικροοργανισμών και … Πηγη: Ιατρικα Νεα Read More »\nΆκαρπες οι έρευνες για το ‘Τσέσνα’\nΔευτέρα 17 Οκτώβριος 2016 06:23 Leave a comment\nΣυνεχίζονται οι έρευνες στον ορεινό όγκο των Καλαβρύτων, για τον εντοπισμό των δύο ατόμων που επέβαιναν στο αεροπλάνο τύπου «Τσέσνα», το στίγμα του οποίου χάθηκε χθες το απόγευμα πάνω από την ορεινή Αχαΐα. Οι έρευνες που έγιναν κατά την διάρκεια της νύκτας δεν είχαν κάποιο αποτέλεσμα, ενώ η πρωινή ομίχλη που επικρατούσε στην περιοχή των Καλαβρύτων δυσκόλευε τις προσπάθειες των ... Read More »\nΣυλλαλητήριο του ΠΑΜΕ για τα εργασιακά, στο Σύνταγμα.\nΔευτέρα 17 Οκτώβριος 2016 05:08 Leave a comment\nΣυλλαλητήριο διοργανώνει σήμερα το ΠΑΜΕ στο Σύνταγμα στις 18.30, διεκδικώντας την κατάργηση των «αντεργατικών» νόμων των τελευταίων ετών και την υπογραφή Εθνικής Γενικής Συλλογικής Σύμβασης Εργασίας και κλαδικών συμβάσεων εργασίας. Το Πανεργατικό Αγωνιστικό Μέτωπο στο κάλεσμα του τονίζει την «απαίτησή» του για κατώτατο μισθό στα 751 ευρώ ζητώντας ταυτόχρονα αυξήσεις σε μισθούς, συντάξεις και κοινωνικές παροχές. «Στις 17 Οκτώβρη καταθέτουμε ... Read More »\nΣτον χορό των μετασεισμών η Ήπειρος – Σεισμός στη Σάμο.\nΔευτέρα 17 Οκτώβριος 2016 05:06 Leave a comment\nΠολλοί κάτοικοι των Ιωαννίνων έμειναν και χθες βράδυ έξω από τα σπίτια τους, στα αυτοκίνητά τους, σε πλατείες και δρόμους της πόλης μετά τη σεισμική δόνηση μεγέθους 4,3 βαθμών που σημειώθηκε λίγο μετά τις 22:00. Σύμφωνα με το Γεωδυναμικό Ινστιτούτο Αθηνών, είχε εστιακό βάθος 5 χιλιόμετρα και επίκεντρο 29 χιλιόμετρα ΒΔ των Ιωαννίνων. Η δόνηση εντάσσεται στη σεισμική ακολουθία που ... Read More »\nΣυννεφιά και βροχές στα ανατολικά.\nΔευτέρα 17 Οκτώβριος 2016 05:02 Leave a comment\nΣυννεφιασμένος θα είναι σήμερα ο καιρός στο μεγαλύτερο μέρος της χώρας, ενώ στα ανατολικά αναμένονται βροχές και πιθανώς μεμονωμένες καταιγίδες. Οι άνεμοι θα πνέουν βόρειοι στο Αιγαίο και θα ενισχυθούν σταδιακά στα 6 με 7 μποφόρ και από το απόγευμα πιθανόν τοπικά στα βόρεια 8 μποφόρ. Η θερμοκρασία θα σημειώσει σταδιακή πτώση από τα βόρεια. Ειδικότερα, στην Αττική ο καιρός ... Read More »


Τι είναι ο Βρουξισμός-τριξιμο των δοντιων; ~ Οδοντιατρικη φροντιδα\n9:03 π.μ. Πετρου Παναγιωτης No comments\nΕάν ξυπνήσετε ένα πρωί και πονάνε οι μύες της σιαγόνας σας ή έχετε πονοκέφαλο, μπορεί να υποφέρετε από βρουξισμό ( ασυνείδητο τριξίμο των δοντιών) που προκαλεί πόνο στα δόντια, τα αποσταθεροποιεί και πολλές φορές τα καταστρέφει μερικώς ή τελείως. Σε ορισμένες περιπτώσεις, από τον βρουξισμό, μπορεί να καταστραφεί το οστούν που περιβάλλει το δόντι καθώς και ο ιστός των ούλων. Το σύνδρομο αυτό μπορεί επίσης να προκαλέσει προβλήματα στην κροταφογναθική άρθρωση.\nΟι περισσότεροι άνθρωποι κάνουν βρουξισμό ασυνείδητα. Μπορεί και να μην αντιλαμβάνονται ότι τους συμβαίνει, μέχρι κάποιος να τους πεί ότι όταν κοιμούνται τρίζουν τα δόντια τους με έντονο θόρυβο. Άλλοι διαπιστώνουν κατά τον οδοντιατρικό έλεγχο ότι τα δόντια τους έχουν φθαρεί ή ότι το σμάλτο των δοντιών έχει ρωγμές.\nΝα επιννοείτε τρόπους χαλάρωσης και ηρεμίας, επειδή το καθημερινό άγχος θεωρείται μια από τις αιτίες του βρουξισμού. Ακούστε μουσική, διαβάστε ένα βιβλίο, κάντε έναν περίπατο, ένα ζεστό μπάνιο ή ζητήστε από κάποιον ειδικό να σας υποδείξει τρόπους χειρισμού αγχογόνων καταστάσεων. Εάν οι μύες της σιαγόνας σας πονάνε από το τρίξιμο των δοντιών σας, απλώστε μια ζεστή κομπρέσα στο πρόσωπό σας, για να χαλαρώσουν.\nPosted in: Νοσηματα των γναθων, Παθησεις του στοματος


DanceVacuum: Σεμινάριο Feldenkrais - Ξεκλειδώνοντας την σπονδυλική στήλη\nΣεμινάριο Feldenkrais - Ξεκλειδώνοντας την σπονδυλική στήλη\nΣάββατο 25 Ιουνίου 2016, ώρα: 5:00 - 8:00 μ.μ.\nΗ σπονδυλική στήλη είναι το μέρος του εαυτού μας που αποτελεί την βάση του σώματός μας για κάθε μας κίνηση. Αν και αποτελεί το θεμέλιο της στήριξής μας, συχνά αγνοούμε την αρχιτεκτονική της χάνοντας ακόμη και την ίδια μας την αίσθηση γι' αυτήν. Μοιάζει δηλαδή να χάνεται μέσα σε μια μάζα ιστών αποκτώντας παράλληλα μειωμένη λειτουργικότητα. Σε αυτό το σεμινάριο επίγνωσης διαμέσου της κίνησης, θα γνωρίσουμε με βιωματικό τρόπο την ανατομία της σπονδυλικής στήλης. Με εύκολους τρόπους θα δούμε πως μπορεί να οργανωθεί καλύτερα και πως αυτό επιφέρει πιο ευεργετικά αποτελέσματα σε ολόκληρο το σώμα.\nΠροσοχή: Το σεμινάριο αυτό δεν αντικαθιστά την ιατρική διάγνωση και θεραπεία. Ο στόχος του αφορά την επίγνωση του εαυτού μας και την καλύτερη οργάνωση και λειτουργικότητα του σώματός μας. Συχνά αυτά μπορούν να φέρουν τον οργανισμό μας σε θέση να αυτοθεραπευτεί, όμως η ίδια η μέθοδος δεν είναι θεραπεία.\nΟ Τίμος Ζέχας είναι πιστοποιημένος Feldenkrais Practitioner και διπλωματούχος Σωματο-ψυχοπαιδαγωγός (μέθοδος Danis Bois). Είναι επίσης πιστοποιημένος δάσκαλος της ερευνητικής κοινότητας Axis Syllabus (ASIRC), με βασικό μέντορα τον Frey Faust. Έχει εικοσαετή εμπειρία στην κίνηση ως ενεργός χορευτής / performer, δάσκαλος χορού και καθηγητής μεθόδου Πιλάτες. Είναι απόφοιτος της επαγγελματικής σχολής "Νίκη Κονταξάκη-Μπακάλη" και έχει σπουδάσει με υποτροφία από το Ίδρυμα Fulbright στο στούντιο της Trisha Brown στην Νέα Υόρκη. Υπήρξε μόνιμο μέλος του μπαλέτου της ΕΛΣ (Εθνική Λυρική Σκηνή), κι έχει συνεργαστεί με οργανισμούς όπως το Εθνικό Θέατρο, ΚΘΒΕ (Κρατικό Θέατρο Βορείου Ελλάδας), ΔΗΠΕΘΕ Πάτρας και ομάδες της σύγχρονης χορευτικής σκηνής με καταξιωμένους Έλληνες και ξένους χορογράφους όπως: Μαρία Γοργία, Αντώνης Φωνιαδάκης, Έρσυ Πίττα, Μαριέλα Νέστορα, Τέτη Νικολοπούλου, Μαρίνα Μαυρογένη, Τατιάνα Λοβέρδου, Χάρης Μανταφούνης, Ιωάννα Πορτόλου, Igor Zelinski, Carol Armitage κ.α. Και με τις Χριστίνα Κλεισιούνη και Τέτη Νικολοπούλου, με το σχήμα "present bodies" σε παραστάσεις αυτοσχεδιασμού, contact improvisation και site specific performance. Έχει συμμετάσχει σε τοπικά και διεθνή Φεστιβάλ Χορού τόσο στην Αθήνα όσο και στο εξωτερικό κι έχει παρουσιάσει δική του χορογραφική δουλειά. Διδάσκει τεχνική χορού, χορευτικό αυτοσχεδιασμό, μέθοδο Pilates, Axis Syllabus τόσο σε ελεύθερα μαθήματα όσο και σε τακτικά εργαστήρια όπως και την μέθοδο Feldenkrais σε ομαδικά μαθήματα κι ατομικές συνεδρίες. Από το 2015 διδάσκει την μέθοδο Feldenkrais στην Δραματική Σχολή του ΔΗΠΕΘΕ Πάτρας και τεχνική σύγχρονου χορού και θεωρία μέσα από το Axis Syllabus στην Επαγγελματική Σχολή Χορού “Κέντρο Χορού και Τεχνών” της Τατιάνας Λομβέρδου. Επίσης διδάσκει σε διαφορετικά επίπεδα ατόμων καλύπτοντας μία γκάμα ερασιτεχνών και επαγγελματιών του χορού καθώς και ανθρώπων διαφορετικών ηλικιών και αναγκών. Το μάθημά του είναι σύμφωνο με τις βιομηχανικές αρχές και τους φυσικούς νόμους που ορίζουν την κίνηση, δίνοντας επίσης σημασία σε έναν ηθικό τρόπο διδασκαλίας και μετάδοσης της γνώσης.


Το καλοκαίρι είναι εδώ, θέλετε να έχετε ένα τέλειο κοιλιακό μυ; - Νέα - Rongxin Bio-Tech Co, Ltd (HK)\nΤο καλοκαίρι είναι εδώ, θέλετε να έχετε ένα τέλειο κοιλιακό μυ;\nΤο καλοκαίρι, το γυμναστήριο έχει αναδείξει πρόσφατα μεγάλο αριθμό γυμναστηρίων. Έχουν το όνειρο των έξι πακέτων των κοιλιακών και δεν κατάφεραν να δουν τα αποτελέσματα για λίγες μέρες.\nΣτην αρχή της άσκησης, πρέπει να καθορίσουμε τους στόχους μας: να αυξήσουμε τους μυς ή να μειώσουμε το λίπος. Υπάρχουν πολλά παιδικά παπούτσια που μου λένε ότι θέλουν να αυξήσουν τους μυς ενώ μειώνουν το λίπος. Η απάντησή μου είναι αδύνατη! Λόγω της μυϊκής πρόσληψης, οι θερμίδες που καταναλώνουμε είναι οι θερμίδες που καταναλώνονται. Όταν χάσετε λίπος, η ποσότητα θερμίδων που καταναλώνετε είναι Υπάρχουν διαφορές στον βαθμό απόκτησης ενέργειας μεταξύ των δύο. Επομένως, το πόδι των ψαριών και των αρκουδών δεν μπορεί να έχει και τα δύο, είτε απώλεια λίπους είτε κέρδος μυών.\nΌταν πρόκειται για αυτό το θέμα, είναι απαραίτητο να κατανοήσουμε την αερόβια άσκηση και την αναερόβια άσκηση. Η αερόβια άσκηση και η αναερόβια άσκηση είναι δύο έννοιες στην φυσιολογία της άσκησης. Πρόκειται για δύο διαφορετικές μορφές άσκησης και οι επιδράσεις της άσκησης στο ανθρώπινο σώμα είναι επίσης διαφορετικές.\nΑπλά μιλώντας, η αναερόβια άσκηση αναφέρεται στην υψηλή ταχύτητα και την έντονη άσκηση του μυός σε μια "ανοξική" κατάσταση. Το μεγαλύτερο μέρος της αναερόβιας άσκησης είναι μια στιγμιαία άσκηση υψηλής έντασης, επομένως είναι δύσκολο να διαρκέσει για μεγάλο χρονικό διάστημα και ο χρόνος για την εξάλειψη της κόπωσης είναι επίσης αργός. Χρειάζονται 48 έως 72 ώρες για να ανακάμψει. Για παράδειγμα: αλτήρες, εκπαίδευση εξοπλισμού barbell, σπριντ, κ.λπ.\nΗ αερόβια άσκηση αναφέρεται στη σωματική άσκηση που εκτελείται από το ανθρώπινο σώμα με επαρκή παροχή οξυγόνου. Μπορεί να ενισχύσει τη λειτουργία της καρδιάς και των πνευμόνων του ανθρώπινου σώματος και να μειώσει αποτελεσματικά την περιεκτικότητα σε σωματικό λίπος. Η διάρκεια άσκησης ελέγχεται σε περίπου 30 ~ 40 λεπτά και η ένταση της άσκησης είναι μέτρια ή ανώτερη. Για παράδειγμα: κολύμβηση, τρέξιμο, παρακάμπτοντας, κλπ.\nΔιαδρομή απώλειας λίπους:\nΒάλτε την κύρια ενέργεια στην αερόβια άσκηση, που συμπληρώνεται από την άσκηση μπάρα κουδουνιών για να αποτρέψετε την χαλάρωση των μυών. 4 έως 5 εκπαιδευτικές συνεδρίες την εβδομάδα. Κάνετε αναερόβια άσκηση πρώτα πριν από κάθε άσκηση, στη συνέχεια κάνετε αερόβια άσκηση.\nΑν πραγματικά δεν θέλετε να έχετε αναερόβια άσκηση, μπορείτε να επιλέξετε να τρέχετε με άδειο στομάχι το πρωί και το αποτέλεσμα της προπόνησης θα είναι καλύτερο.\nΑύξηση της διαδρομής των μυών:\n2 έως 3 φορές την εβδομάδα, αερόβια. 4 ~ 5 φορές τοπική μυϊκή άσκηση (θωρακικοί ώμοι και πόδια), δεν μπορεί να ασκηθεί τυφλά μόνο για ένα μέρος.\nΈνα ζευγάρι: Γιατί είναι δύσκολη η κλενβουτερόλη για να βρει το πραγματικό πράγμα στην αγορά;\nΕπόμενη: Ειδοποίηση διακοπών ημέρας εργασίας


Φτιάξτε το δικό σας σύστημα άρδευσης « DIY Start – Ελλάδα\nΈνα σύστημα άρδευσης είναι σίγουρα μια πολύ πιο αποτελεσματική από ό, τι το πότισμα με ένα λάστιχο ή ένα σύστημα καταιονισμού. Το σύστημα στάγδην άρδευσης παραδίδει νερό απευθείας στις ρίζες των φυτών. Το σύστημα μπορεί να χρησιμοποιηθεί είτε επί της επιφανείας του εδάφους ή κάτω από αυτό.\nΠρώτα απ ‘όλα θα πρέπει να μετρήσει τις διαστάσεις κήπο, ώστε να μπορείτε να προσδιορίσετε το μήκος του σωλήνα άρδευσης. Τοποθετήστε τον εύκαμπτο σωλήνα με προσοχή, η απόσταση είναι 12-28 εκατοστά σε αμμώδες έδαφος και 18-24 εκατοστά σε αργιλώδη εδάφη. Κόψτε τη σωλήνωση άρδευσης στα απαιτούμενα μήκη, ανάλογα με το μέγεθος του κήπου. Μην ξεχάσετε να κόψει τον κατάλληλο αριθμό των πλευρικών γραμμών.\nΗ κύρια γραμμή αντιπροσωπεύεται από ένα σωλήνα που εκτείνεται σε ολόκληρο το μήκος του κήπου. Συνδέστε έναν ακραίο συνδετήρα εύκαμπτου σωλήνα στο ένα άκρο του κύριου σωλήνα. Τοποθετήστε το πλευρικό σωλήνα μέσω της T συνδέσεις στα τμήματα που πρέπει να κοπεί. Τοποθετήστε κάθε πλευρική σωλήνωση σε ένα σχήματος Τ εξάρτημα. Συνδέστε ένα κάλυμμα εύκαμπτου σωλήνα για κάθε ένα από τα πλευρικά άκρα της γραμμής. Στη συνέχεια, συνδέστε τα Σταλάκτες στις πλάγιες γραμμές. Οι εκπομπές πρέπει να είναι 12-24 ίντσες χώρια το ένα από το άλλο σε αμμώδες έδαφος και 18-24 εκατοστά μακριά στο χώμα αργίλου. Αποδίδουν ένα εξάρτημα στο άκρο του εύκαμπτου σωλήνα.\nάρδευση, αυτόματο πότισμα κήπων, στάγδην άρδευση θέση, στάγδην άρδευση συστατικά, στάγδην άρδευση της αποδοτικότητας, στάγδην άρδευσης, στάγδην άρδευσης σχεδιασμός, στάγδην διαδικασία εγκατάστασης άρδευσης, στάγδην εγκαταστάσεις άρδευσης, στάγδην σωλήνα άρδευσης, στάγδην σωλήνων άρδευσης, σωλήνες άρδευσης


Η Κατερίνα Λιόλιου δεν ανήκει στα «συνηθισμένα» πρόσωπα της ελληνικής μουσικήςΗ Κατερίνα Λιόλιου δεν ανήκει στα «συνηθισμένα» πρόσωπα της ελληνικής μουσικής\nΗ Κατερίνα Λιόλιου δεν ανήκει στα «συνηθισμένα» πρόσωπα της ελληνικής μουσικής\nΚαι φροντίζει να μη γίνεται ρουτινιάρικη συνήθεια με τη στάση της σε έναν κόσμο γεμάτο φως, αλλά και σκοτάδι.\nΟ ελέφαντας στο δωμάτιο και το timing. Θα μπορούσε να είναι τίτλος κάποιου βιβλίου ή θεατρικού, αλλά είναι κάτι που βρίσκει εφαρμογή σε όσα θα διαβάσετε στην πορεία.\nΤην Κατερίνα Λιόλιου ήθελα να τη συναντήσω από κοντά και να κάνουμε μια ωραία συνέντευξη από τον περασμένο Νοέμβριο. Ήρθε όμως το lockdown και λόγω αντικειμενικών δυσκολιών επέλεγα διαρκώς να το αναβάλω, περιμένοντας για το παραθυράκι που θα μας έδινε την ευκαιρία.\nΔυστυχώς αυτό δε συνέβη, οπότε βολευτήκαμε σε μια διαμεσολαβημένη κουβέντα. Μόνο που από την περίοδο που οραματίστηκα τη συνέντευξη μέχρι σήμερα, μεσολάβησαν για εκείνη κάποια πράγματα, ενδεχομένως επώδυνα, πράγματα που σίγουρα όμως πήραν την προσοχή μακριά από εκεί που η ίδια επιθυμεί να τη δίνει.\nΈκανα αρκετή αναζήτηση και στο παρελθόν δε θυμάμαι να προσπαθεί να «πουλήσει» κάποια σχέση της, οπότε έφτασα αβίαστα στο συμπέρασμα ότι όσα της συνέβησαν σε επίπεδο έκθεσης το τελευταίο διάστημα, ήταν αποτέλεσμα ατυχίας και άλλων παραγόντων.\nΑυτό είναι το timing. Ο ελέφαντας στο δωμάτιο είναι ότι δεν θα τη ρωτούσα ποτέ πράγματα προσωπικά, αλλά δε γινόταν να αποφευχθούν στη διάρκεια της συζήτησης, ερωτήσεις τόσο για το ζήτημα που την αφορά όσο και για τις γενικότερες αναταράξεις στον καλλιτεχνικό κόσμο λόγω των καταγγελιών.\nΚι αν αυτό το τελευταίο δικαίως καταλαμβάνει αυτόν τον χώρο στη δημόσια σφαίρα, ως προς την Κατερίνα της όφειλα να επικεντρωθώ στην καλλιτεχνική της υπόσταση και στο νέο της τραγούδι Τα Συνηθισμένα, που κυκλοφόρησε στις 18 Ιανουαρίου σε στίχους-μουσική Χρήστου Σαντικάι και Γρηγόρη Βαξαβανέλη.\nΤης αξίζει και το δικαιούται επίσης να της δοθεί για μια από τις λίγες φορές να περιγράψει τον τρόπο που βλέπει τη μουσική, τους μουσικούς πειραματισμούς που έχει κάνει στην πορεία της ως τώρα και στο πώς βλέπει τον εαυτό της στο μέλλον.\nΑπό τα λίγα που μπορεί ίσως κάποιος να υποθέσει για την Κατερίνα και να έχει δίκιο, είναι πως αποφεύγει να μιλάει πολύ όταν δεν τραγουδάει και αποφεύγει τα βαρύγδουπα. Οι απαντήσεις της δείχνουν έναν άνθρωπο που προσπαθεί να αναδείξει τη μουσική της, δίχως να αμελήσει την προστασία της προσωπικότητας της. Έργο δύσκολο στο χώρο της, μα ως προς εκείνη όχι ακατόρθωτο μέχρι τώρα.\nΘεωρώ ότι στον έρωτα δεν υπάρχουν κανόνες, δεν υπάρχει λογική και ο καθένας μας τον βιώνει με δικό του τρόπο. Στον έρωτα δυο κόσμοι συνυπάρχουν, ζεις μαζί με τον άλλον και μέσα από τον άλλον\n– Το νέο σου τραγούδι έχει τίτλο «Τα Συνηθισμένα» και αυτό που θέλω να σε ρωτήσω πρώτο απ΄όλα είναι γιατί θεωρείς ότι πλέον στην Ελλάδα είναι δύσκολο να προχωρήσουν projects με ολόκληρα albums κι όχι απλά singles, ιδίως όταν μιλάμε για ανθρώπους με σαφές ταλέντο όπως εσύ;\nΑυτό που περιγράφεις είναι παγκόσμιο φαινόμενο και όχι μόνο ελληνικό και θεωρώ πως έχει να κάνει τόσο με τις εξελίξεις στην τεχνολογία και τη μουσική βιομηχανία, όσο και με τον τρόπο που έρχεται πλέον σε επαφή με τη μουσική το κοινό. Εσύ, για παράδειγμα, πότε αγόρασες τελευταία φορά ένα album από δισκοπωλείο; Ο πιο διαδεδομένος τρόπος αγοράς μουσικής είναι πλέον τα ψηφιακά καταστήματα και, παράλληλα, υπάρχει πολύ μεγάλος αριθμός καλλιτεχνών και τραγουδιών, οπότε, μοιραία, αυτό επηρεάζει τον τρόπο κυκλοφορίας.\nΈτσι, βγαίνουν singles τα οποία με την πάροδο του χρόνου συνθέτουν το υλικό για ένα album και όχι απευθείας ένα album. Η «ζωγραφιά» της μουσικής έχει αλλάξει μορφή τα τελευταία χρόνια, όπως παλαιότερα περάσαμε από την κασέτα στο cd και πιστεύω ότι είμαστε σε μια μεταβατική περίοδο. Βλέπουμε για παράδειγμα πως τον τελευταίο καιρό έχει επανέλθει στην παγκόσμια και την ελληνική αγορά το βινύλιο…\n– Υπήρξε μια στιγμή στη μουσική σου πορεία που κάπως ξαφνιάστηκα με την αλλαγή στο μουσικό σου ύφος κι αυτό το ξάφνιασμα είναι κάτι που συμβαίνει με τους καλλιτέχνες που δοκιμάζουν κάτι διαφορετικό. Οπότε έχω μια διπλή ερώτηση: 1)Έχεις εκπλαγεί ποτέ κι εσύ με κάποιες επιλογές που έκανες στην καριέρα σου; 2) Φαντάζεσαι πώς μπορεί να αντιδράσει ένας άνθρωπος που σε ακούει φανατικά όταν του δώσεις ένα νέο ερέθισμα;\nΌχι, δεν έχω εκπλαγεί ποτέ από τις αλλαγές που έκανα στην μέχρι τώρα πορεία μου. Αντιθέτως, θεωρώ ότι ακόμα δεν έχω πειραματιστεί αρκετά και είμαι στην αρχή μου. Κάθε καλλιτέχνης εκφράζεται μέσα από τη μουσική και εξελίσσεται, οπότε είναι λογικό να υπάρχουν αλλαγές, π.χ. στο ύφος των τραγουδιών του. Κάνω αυτό που αγαπώ και το κάνω με όλη μου την ψυχή, με τα τραγούδια εκφράζω το μέσα μου την εκάστοτε χρονική περίοδο και χαίρομαι που κάθε φορά το κοινό ανταποκρίνεται θετικά και αγκαλιάζει τις επιλογές μου. Επίσης, είμαι άνθρωπος που του αρέσει η αλλαγή, ο πειραματισμός, η εξέλιξη… Για όλους άλλωστε είναι σημαντικό να τολμάμε και να διεκδικούμε περισσότερα και στη δουλειά μας και στη ζωή μας γενικότερα.\n– Πόσο σημαντικό είναι για σένα να αλλάζεις και πόσο συχνά το επιχειρείς στην καριέρα και τη ζωή σου;\nΓενικά μου αρέσουν οι ομάδες και μου αρέσει να «δένομαι» με άτομα στη δουλειά μου, είτε δισκογραφικά, είτε στις live εμφανίσεις. Φαντάσου ότι στενοχωριέμαι όταν τελειώνει ένα σχήμα και την επόμενη σεζόν έχω να πάω σε κάποιο άλλο. Από την άλλη, όμως, πάντα υπάρχει κάτι καινούργιο, έτοιμο να το εξερευνήσεις και να το κατακτήσεις!\n– Ξαναγυρίζω στο νέο σου τραγούδι και ως σύνδεση με την προηγούμενη ερώτηση: είσαι άνθρωπος της συνήθειας στις σχέσεις σου με τους άλλους ανθρώπους;\nΑν και, όπως προανέφερα, μου αρέσει να «δένομαι» με τους ανθρώπους, δεν είμαι της συνήθειας. Δεν βολεύομαι και δεν εφησυχάζω. Αν, για παράδειγμα, με ξενερώσει κάτι σε έναν φίλο μου, σε έναν σύντροφο, ή σε έναν συνεργάτη μου, θα το πω αμέσως και θα το αλλάξω επί τόπου. Μου αρέσει η εξέλιξη και πάντα δουλεύω προς αυτή την κατεύθυνση.\nΔεν θα κλειστώ ποτέ στον εαυτό μου, ούτε προς τους ανθρώπους επειδή γράφτηκε ή ειπώθηκε κάτι για μένα, ειδικά όταν αυτό δεν ισχύει!\n– Υπάρχει ο στίχος «Όλο μου τον κόσμο άλλαξα για σένα». Θεωρείς γόνιμο σε μια σχέση κάποιος από τα δύο μέρη της να κάνει κάτι τέτοιο; Σε ρωτάω γιατί στο μυαλό μου ακούγεται σαν «έχω ζωή μόνο μέσα από τη ζωή σου».\nΘεωρώ ότι στον έρωτα δεν υπάρχουν κανόνες, δεν υπάρχει λογική και ο καθένας μας τον βιώνει με δικό του τρόπο. Στον έρωτα δυο κόσμοι συνυπάρχουν, ζεις μαζί με τον άλλον και μέσα από τον άλλον! Δεν θεωρώ κακό κάποιος να θέλει να αλλάξει τον κόσμο του, τις συνήθειές του, ή πτυχές της καθημερινότητάς του για να βρεθεί πιο κοντά στον άλλον. Αρκεί, φυσικά, αυτή η αλλαγή να είναι δική του επιθυμία και όχι κάτι που του επιβάλλει ο άλλος.\n– Όσοι είμαστε έξω από τον χώρο της τέχνης, της σόουμπιζ και εν προκειμένω της μουσικής, μας δίνεται η αίσθηση ότι είναι dreamjob κι ότι δεν έχεις μέρα που όλα να μοιάζουν συνηθισμένα ή να βαριέσαι. Ισχύει κάτι τέτοιο ως προς εσένα;\nΗ αλήθεια είναι ότι η μουσική είναι dream job! Γενικά είναι πολύ ωραίο να κάνεις το χόμπι σου επάγγελμα και το πάθος σου πραγματικότητα μέσα από το επάγγελμα σου. Στο χώρο της μουσικής δεν υπάρχουν συνηθισμένα… Η διαδικασία παραγωγής ενός τραγουδιού, από την αναζήτησή του, την ηχογράφηση, την παραγωγή και μέχρι να φτάσει στο κοινό, είναι μια διαδικασία που διαρκώς εξελίσσεται, είναι δημιουργία!\n– «Τα Συνηθισμένα» κυκλοφόρησαν σε μια εποχή που η καθημερινότητα λόγω πανδημίας μοιάζει σαν την ίδια μέρα κάθε μέρα. Πώς βίωσες όλο αυτό το διάστημα που ως τραγουδίστρια κιόλας δεν είχες τη δυνατότητα να εκφραστείς μουσικά με κοινό και να συνδεθείς με τους ακροατές σου;\nΣε προσωπικό επίπεδο βιώνω αυτή την περίοδο όπως όλοι μας, τηρώντας τα μέτρα προστασίας, τους κανόνες και τις απαγορεύσεις. Θεωρώ πως είναι μια ιδιαίτερη και δύσκολη περίοδος για όλους, αλλά είμαι αισιόδοξη ότι σύντομα θα τα ξεπεράσουμε όλα. Σε επαγγελματικό επίπεδο, αν και συμπληρώνουμε έναν χρόνο που έχουν «παγώσει» οι live εμφανίσεις, παραμένω δημιουργική και κινούμαι δισκογραφικά, όπως έκανα εξάλλου κυκλοφορώντας «Τα Συνηθισμένα».\n– Αντιλαμβάνεσαι ότι κατόπιν όσων έχουν συμβεί τις τελευταίες ημέρες, δε γίνεται να μη σε ρωτήσω για το ζήτημα που συζητιέται περισσότερο. Στο χώρο της υποκριτικής επιχειρείται ένα ξεσκαρτάρισμα αλήθειας με τις καταγγελίες για παρενοχλήσεις και βία. Εσύ που κινείσαι σε έναν εξίσου «ζόρικο» κόσμο, αυτόν της νύχτας, έχεις βιώσει καταστάσεις; Έχω στο μυαλό μου π.χ. τη δήλωση της Μπάστα ότι πήγαιναν άνθρωποι στο καμαρίνι για φωτογραφία και άπλωναν τα χέρια τους παραπάνω απ΄όσο πρέπει.\nΠαρακολουθώ τα γεγονότα όπως όλος ο κόσμος και στεναχωριέμαι πάρα πολύ με αυτά που ακούω και βλέπω. Θλίβομαι και θυμώνω με τους ανθρώπους που δεν σέβονται τον άλλον, που εκμεταλλεύονται τη θέση ισχύος που μπορεί να έχουν σε ένα επάγγελμα. Τέτοιες συμπεριφορές και πράξεις είναι καταδικαστέες και συμβαίνουν σε πολλούς εργασιακούς χώρους, όχι μόνο στον αθλητισμό, την υποκριτική και τη μουσική, αλλά ακόμα και εκτός των χώρων εργασίας και εννοώ την ενδοοικογενειακή βία.\nΠροσωπικά δεν μου έχει τύχει κάποιο περιστατικό, είτε σε επίπεδο λεκτικής βίας, είτε σεξουαλική παρενόχληση. Εύχομαι όλες αυτές οι καταγγελίες να γίνουν αφορμή ώστε να σπάσει η σιωπή και η κοινωνία μας να κάνει ένα ακόμα βήμα προς το αυτονόητο, δηλαδή τον σεβασμό του άλλου ανεξαρτήτως φύλου, εθνικότητας, εμφάνισης, σεξουαλικών επιλογών…\n– Δεν μπορώ να αποφύγω να σε ρωτήσω επίσης και κάτι άλλο, σεβόμενος προφανώς τα προσωπικά σου όρια. Όλα όσα γράφτηκαν και ακούστηκαν για σένα στο διάστημα των γιορτών, πώς σε έκαναν να νιώσεις; Φαντάζομαι ότι είναι μια κατάσταση που αρχίζει και σε κάνει να κλείνεσαι κάπως προς τους ανθρώπους.\n– Για το τέλος, τι θα ήθελες να έχει η Κατερίνα Λιόλιου στο μέλλον της;\nΝα συνεχίσει να μοιράζεται πολλά και ωραία τραγούδια με τον κόσμο και φίλους που αγαπά και την αγαπούν, αλλά και να κάνει τη δική της οικογένεια!\n* Φωτογραφίες: Γιάννης Μηλίσης


Το ακόνισμα του πριονιού.. « ΝΕΑ ΚΑΙ ΕΙΔΗΣΕΙΣ ΑΠΟ ΤΗΝ ΕΛΛΑΔΑ ΚΑΙ ΤΟΝ ΚΟΣΜΟ\nΔύο άνθρωποι στο δάσος αποφάσισαν να κάνουν ένα διαγωνισμό κοψίματος ξύλων. Πήραν από ένα πριόνι και ξεκίνησαν να κόβουν κορμούς. Όμως ο ένας από αυτούς κάθε τόσο σταματούσε το κόψιμο, έπαιρνε το πριόνι και έμπαινε στην καλύβα του. Έβγαινε μετά από δέκα λεπτά και συνέχιζε. Ο άλλος δεν σταματούσε να πριονίζει, και χαμογελούσε, βέβαιος για τη νίκη του. Όταν τελειώσανε δεν χρειαζόταν καν να μετρήσουν τα κομμένα ξύλα. Ο σωρός εκείνου που κάθε τόσο σταματούσε ήταν εμφανώς μεγαλύτερος. – Πώς έγινε αυτό; τον ρώτησε ο ηττημένος. Εγώ δεν σταμάτησα στιγμή να πριονίζω, ενώ εσύ κάθε τόσο έμπαινες στην καλύβα σου. – – Ναι, αλλά εγώ, όταν έμπαινα μέσα, ακόνιζα το πριόνι μου, του απάντησε ο νικητής.\nΑναδημοσίευση απο τον Γελωτοποιό. Επιλογές, επεξεργασία, επιμέλεια δημοσιεύσεων/αναδημοσιεύσεων Πλωτίνος


ΗΛΕΚΤΡΟΛΟΓΟΙ 1ης ΕΠΑΣ ΟΑΕΔ ΘΕΣΣΑΛΟΝΙΚΗΣ: Προσοχή στις παραπλανητικές διαφημίσεις συσκευών θέρμανσης\nΗ Ένωση Καταναλωτών Βόλου και Θεσσαλίας, καταγγέλλει παραπλανητικές διαφημίσεις για συσκευές θέρμανσης.\n· Το κόστος της Kwh στην μεγαλύτερη κλίμακα χρέωσης που αναγκαστικά θα πληρώσουμε αν χρησιμοποιούμε τον ηλεκτρισμό για θέρμανση, μαζί με τις λοιπές ρυθμιζόμενες χρεώσεις και τους φόρους είναι 18 λεπτά του Ευρώ.\n· H θερμάστρα των 2.800W καταναλώνει 2,8KWh X 18 λεπτά = 50,4 λεπτά του ευρώ την ώρα (και όχι 30).\n· Αποδίδεται τόση ενέργεια όση καταναλώνεται. Αυτό ισχύει για όλες τις ηλεκτρικές συσκευές. Όλες οι θερμάστρες των 2.800W καταναλώνουν σε πλήρη λειτουργία 2,8 KWh (ανά ώρα).\n· Οι συσκευές που θερμαίνουν με ακτινοβολία, όπως είναι τα πάνελ, οι θερμάστρες χαλαζία και όλες οι άλλες θερμάστρες με κάτοπτρο, προσφέρουν άμεση ζεστασιά στην περιοχή που «βλέπει» η συσκευή. Είναι σαν να στεκόμαστε στον ήλιο ένα ηλιόλουστο χειμωνιάτικο μεσημέρι. Μόλις κλείσουμε τη συσκευή ή απομακρυνθούμε, αμέσως παύουμε να ζεσταινόμαστε.\n· Για να θερμάνουμε κανονικά μια μέση κατοικία 80 τ.μ. με μέτρια θερμομόνωση θα χρειαστούμε 4 τουλάχιστον συσκευές των 2,8 KW, που αν χρησιμοποιούνται έστω και για 8 ώρες την ημέρα, τότε θα καταναλώσουν 4×2,8×8=89.6 kWh και θα κοστίσουν (x0,18) 16 € την ημέρα ή 480 ευρώ το μήνα ή 2.400 ευρώ για τους 5 μήνες του χειμώνα.\nΚαλούμε τις αρμόδιες αρχές να ελέγξουν άμεσα τους παραπλανητικούς ισχυρισμούς και τους καταναλωτές να είναι πολύ επιφυλακτικοί σε όσα υπόσχονται οι διάφορες εταιρείες.\nΑναρτήθηκε από ΤΑΣΟΣ ΑΝΤΩΝΑΚΗΣ στις 9:47 π.μ.